qundao/data-zh-poetry huggingface dataset:
五月二十一日風雨大作
作者：陸游
朝代：宋

風雨縱橫夜徹明，須臾更覺勢如傾。
出門已絕近村路，對面不聞高語聲。
銜舳江關多蜀估，宿師淮浦飽吳粳。
老民願忍須臾死，傳檄方聞下百城。
五月二十三夜記夢
作者：陸游
朝代：宋

夜漏欲盡雞初唱，夢到神仙信非妄。
泉流直舂碧澗底，松根橫走蒼崖上。
徐行林際遇飛橋，峭壁驚濤臨萬丈。
非惟履嶮足踸踔，已覺處憂神悄愴。
空巖滴乳久化石，寶蓋珠瓔紛物象。
鬼神慘澹疑欲搏，龍蜃蜿蜒誰敢傍。
長眉老仙乘白雲，握手授我綠玉杖。
三生汝有世外緣，一念已斷塵中障。
雖云曩事不復憶，憐汝瞳子神猶王。
何須更待熟金丹，從我歸哉住崑閬。
五月五日蜀州放解牓第一人楊鑑具慶下孤生愴然有感
作者：陸游
朝代：宋

甲午五月之庚寅，淵魚躍起三江津。
震雷霔雨夜達晨，我知决定非凡鱗。
人生富貴不逮親，萬鍾五鼎空酸辛。
少年得禄羞常珍，調節滋味躬爨薪。
徹食奉盥授帨巾，此樂豈復論賤貧。
嗟我不孝負鬼神，俯仰二紀悲如新。
仕宦空飽息與嬪，左右供養無復辰。
子行射策對楓宸，綵衣楚楚映華紳。
泝江亟歸娛老人，切勿著意長安春。
五月初作
作者：陸游
朝代：宋

鄰舍舂新麥，家人拾晚蠶。
推移逢夏五，賦與嘆朝三。
遣日須棋局，忘憂賴酒甔。
幽居有高致，多取未爲貪。
五月初病體益輕偶書
作者：陸游
朝代：宋

世事紛紛了不知，又逢燕乳麥秋時。
經年謝客常因醉，三日無詩自怪衰。
乘雨旋移西崦藥，留燈重覆北窗棋。
但將生死俱拈起，造物從來是小兒。
五月十一日夜且半夢從大駕親征盡復漢唐故地見城邑人物繁麗云西涼府也喜甚馬上作長句未終篇而覺乃足成之
作者：陸游
朝代：宋

天寶胡兵陷兩京，北庭安西無漢營。
五百年間置不問，聖主下詔初親征。
熊羆百萬從鑾駕，故地不勞傳檄下。
築城絕塞進新圖，排仗行宮宣大赦。
岡巒極目漢山川，文書初用淳熙年。
駕前六軍錯錦繡，秋風鼓角聲滿天。
苜蓿峰前盡亭障，平安火在交河上。
涼州女兒滿高樓，梳頭已學京都様。
五月十一日夜坐達旦
作者：陸游
朝代：宋

莫笑耽書不計年，寒儒業定幾生前。
讀經今日韋編絕，作賦當時鐵硯穿。
公路晚悲身至此，令威歸嘆冢纍然。
三更聽雨蓬窗底，又作鰥魚夜不眠。
五月十一日睡起
作者：陸游
朝代：宋

病眼慵於世事開，虛堂高卧謝氛埃。
簾櫳無影覺雲起，草樹有聲知雨來。
茶碗嫩湯初得乳，香篝微火未成灰。
翛然自適君知否，一枕清風又過梅。
五月十四日夜夢一僧持詩編過予有暴雨詩語頗壯予欣然和之聮巨軸欲書未落筆而覺追作此篇
作者：陸游
朝代：宋

黑雲塞空萬馬屯，轉盼白雨如傾盆。
狂風疾雷撼乾坤，壯哉澗壑相吐吞。
老龍騰拏下天閽，鱗間火作電脚奔。
巨松拔起千年根，浮槎斷梗何足論。
我詩欲成醉墨翻，安得此雨洗中原。
長河衮衮来崑崙，鸛鵲下看黄流渾。
五月十日曉寒甚聞布穀鳴有感
作者：陸游
朝代：宋

弊袴久當脫，短褐竟未送。
老怯五更寒，重衾擁殘夢。
群虱方得意，飽血藏衣縫。
竹簟何時陳，紈扇殆無用。
長夏亹亹來，歲月疾飛鞚。
妄懷畎畝憂，太息欲誰控。
五月得雨稻苗盡立
作者：陸游
朝代：宋

城郭迎龍鼓吹喧，甘膏三夕慰黎元。
草荒常日經行路，水到前村舊漲痕。
黄犢盡耕稀曠土，緑苗無際接旁村。
家家足食山無盜，安枕何勞夜閉門。
五月雨
作者：陸游
朝代：宋

空濛五月雨，景氣一番新。
換盡園林葉，洗空衢路塵。
山郵惱行客，野渡滯歸人。
獨有龜堂叟，凉風吹角巾。
五雜組二首·其一
作者：陸游
朝代：宋

五雜組，山雉羽。
往復還，江頭路。
不得已，貴臣去。
五雜組二首·其二
作者：陸游
朝代：宋

五雜組，機上綺。
往復還，冶逰子。
不得已，富兒死。
五雲橋
作者：陸游
朝代：宋

若耶北與鏡湖通，縹緲飛橋跨半空。
陵谷變遷誰復識，我來徙倚暮烟中。
五雲門晚歸
作者：陸游
朝代：宋

高城带遠林，落日動寒砧。
行客自朝暮，青山無古今。
衰遲慚逸氣，憂患足危心。
溪迮滯歸艇，何時春水深。
五鼓
作者：陸游
朝代：宋

夢斷華胥夜艾時，遶廊蕭散曳筇枝。
長空漸見明河落，短調猶殘畫角吹。
世事又隨朝日出，釣船莫負早秋期。
南湖五畝新菰熟，此味惟應老子知。
五鼓
作者：陸游
朝代：宋

樓堞鼕鼕鼓，簾櫳煜煜燈。
浪名隨牒吏，實似打包僧。
衰病元難強，疏慵每自憎。
誰知戍邊日，秋野正呼鷹。
五鼓不得眠起酌一杯復就枕
作者：陸游
朝代：宋

栖冷雞聲咽，窗深燭焰明。
流年容易過，華髮等閑生。
濁挹連醅酒，香搓带葉橙。
殘骸付螻蟻，汗簡更須名。
五鼓入城
作者：陸游
朝代：宋

道旁竹樹露如傾，带睡悠悠十里行。
曉色未分烟尚重，壓城樓閣已崢嶸。
五鼓自簇橋入府
作者：陸游
朝代：宋

曉月有餘光，秋樹無濃影。
野烟浩無際，陂路行愈永。
堰聲何澎湃，露氣正凄冷。
忽然客愁破，更覺詩律整。
昔人千載意，忙裏一笑領。
山林豈難歸，吾計自不猛。
五鼓赴太社臘祭
作者：陸游
朝代：宋

霜寒裂屋瓦，月白射坊門。
病骨愁看影，孤吟怯斷魂。
饑鷹掣羈紲，老馬伏車轅。
不奈清宵夢，殘蕪滿故園。
五鼓起坐待旦
作者：陸游
朝代：宋

睡覺初聞雞一鳴，披衣危坐待窗明。
殘軀已向閑中老，癡夢猶尋熟處行。
南北迢迢悲往事，古今莽莽嘆浮生。
伯倫一鍤君休笑，冢象祁連亦已平。
五鼓送客出城馬上作
作者：陸游
朝代：宋

夜漏餘十刻，涼颸如九秋。
灘聲聒酒醒，月色照人愁。
落魄悲孤宦，龍鍾怯遠遊。
此生那可料，六歲劍南州。
井研道中
作者：陸游
朝代：宋

窮冬景方促，下嶺路微平。
地瘦竹無葉，風乾茅有聲。
客逰空自嘆，歸計與誰評。
尚喜長亭下，雲穿夕照明。
人壽至耄期
作者：陸游
朝代：宋

人壽至耄期，如位至王公。
非以德將之，往往不克終。
非必皆大惡，過取固多凶。
吾今垂九十，追逐群衆中。
筋骸勝拜起，耳目未盲聾。
强健天所借，正與富貴同。
一念愧屋漏，一言誑孩童。
老無朋友規，日夜勤自攻。
人日
作者：陸游
朝代：宋

新歲逢人日，老夫持道齋。
斷冰浮野水，微緑發枯荄。
霽景豐年象，閑吟曠士懷。
春旛已陳迹，鬭巧笑吳娃。
人日偶遊民家小園有山茶方開
作者：陸游
朝代：宋

人日西郊路，晨光射淺灘。
停橈喜蕭散，照影嘆衰殘。
社酒香浮瓮，春蔬綠滿盤。
山茶雖慰眼，不似海雲看。
人日東園
作者：陸游
朝代：宋

歲首未入春，風氣已稍和。
我睡意慵起，如此鳴禽何。
駕言之東園，落梅亦已多。
江南無堅冰，綠池生微波。
挹彼蒲萄醅，酌我鸚鵡螺。
雖無絲與竹，倚樹自高歌。
矯首東南望，稽山鬰嵯峨。
兒曹幸力穡，老子得婆娑。
人日雪
作者：陸游
朝代：宋

病卧江村不厭深，貂裘無奈曉寒侵。
非賢那畏蛇年至，多難却愁人日陰。
嫋嫋孤雲生翠壁，霏霏急雪灑青林。
一盂飯罷無餘事，坐看生臺下凍禽。
人日飲昭覺
作者：陸游
朝代：宋

天涯羈旅逄人日，病起消搖集寶坊。
雪水初融錦江漲，梅花半落緑苔香。
家山松桂年年長，幕府文書日日忙。
自笑餘生有幾許，一庵僣與得深藏。
今年立冬後菊方盛開小飲
作者：陸游
朝代：宋

胡床移就菊花畦，飲具酸寒手自攜。
野實似丹仍似漆，村醪如蜜復如韲。
傳芳那解烹羊脚，破戒猶慚擘蠏臍。
一醉又驅黄犢出，冬晴正要飽畊犂。
今年開歲三日上元三夕立春人日皆大晴
作者：陸游
朝代：宋

今歲晴和歷歲無，江城歌舞溢通衢。
天心只向人心卜，不用殷勤問紫姑。
今日史課偶少暇戲作五字
作者：陸游
朝代：宋

仲夏入都門，堂瓦忽已霜。
史館方掄才，我亦廁其傍。
三日敗一筆，手胝視芒芒。
吏來督日程，炙冷不及嘗。
今辰偶少靜，掃地欲焚香。
市聲塞我門，騶呼過我牆。
鄙性不耐喧，戃怳意欲狂。
天生兩窮耳，只堪聽啼螿。
今歲六月望後一日立秋故比常年凉意差早
作者：陸游
朝代：宋

九衢車馬困炎曦，正是山中散髮時。
秋近梧桐已搖落，陰生蟋蟀最先知。
稻陂水白寧憂旱，灶突烟青幸續炊。
誰謂吾廬太岑寂，茶瓜亦有野人期。
今歲游花涇差晚戲作
作者：陸游
朝代：宋

滿地殘紅點綠苔，花涇弭棹小裴回。
春風又作匆匆別，老病無端衮衮來。
亦悟百窮緣骯髒，終羞萬事學低摧。
吾文自欲忘憂耳，那博人間水一杯。
仗錫平老具舟車迎前天衣印老印悉遣還策杖訪之作二絕句奉送兼簡平·其一
作者：陸游
朝代：宋

畫舫籃輿不許前，白頭行脚意超然。
舜江禹穴千山水，盡在高人拄杖邊。
仗錫平老具舟車迎前天衣印老印悉遣還策杖訪之作二絕句奉送兼簡平·其二
作者：陸游
朝代：宋

魚鼓聲中白氎巾，南山筍蕨一番新。
長安不是無卿相，林下平津獨可人。
仗錫平老自都城回見訪索怡雲堂詩
作者：陸游
朝代：宋

東華軟塵飛撲帽，黄金絡馬人看好。
渠儂胸中誰得知，畏禍憂讒鬢先老。
舉世輸與平元衡，青山白雲過一生。
出門曵杖便千里，白雲不約常同行。
敲門剝啄雲沒履，劇談未竟還東去。
到山分我一片雲，併遣春風吹好句。
仙魚鋪得仲高兄書
作者：陸游
朝代：宋

病酒今朝載臥輿，秋雲漠漠雨疏疏。
閬州城北仙魚鋪，忽得山陰萬里書。
代鄰家子作
作者：陸游
朝代：宋

社日淋漓酒滿衣，黄雞正嫩白鵝肥。
弟兄相顧無涯喜，扶得吾翁爛醉歸。
以事至城南書觸目
作者：陸游
朝代：宋

十里西風吹帽裙，江城衣杵遠猶聞。
路如劍閣逢秋雨，山似爐峰鏁暮雲。
原上老翁眠犢背，籬根小婦牧羊群。
百錢且就村塲醉，舌本醇醨莫苦分。
以石芥送劉韶美禮部劉比釀酒勁甚因以爲戲二首·其一
作者：陸游
朝代：宋

古人重改陽城驛，吾輩欣聞石芥名。
風味可人終骨骾，尊前真見魯諸生。
以石芥送劉韶美禮部劉比釀酒勁甚因以爲戲二首·其二
作者：陸游
朝代：宋

長安官酒甜如蜜，風月雖佳懶舉觴。
持送盤蔬還會否，與公新釀鬭端方。
以菜茹飲酒自嘲
作者：陸游
朝代：宋

山澤有臞儒，殘年病滿軀。
拙疏難救藥，貧困不枝梧。
海客留苔脯，山僧餉筍枯。
衰顔得村酒，猶解暫時朱。
仰首座求鈍庵詩
作者：陸游
朝代：宋

鈍庵來問鈍何如，真箇能參鈍也無。
掘井及泉那用巧，磨磚作鏡未爲愚。
先師鉢袋當傳後，上座蒲團莫負渠。
我亦年來念休歇，約君同作鈍工夫。
仲冬書事
作者：陸游
朝代：宋

邊頭無警少鈴聲，病得新霜亦已平。
赤脚聽蛩勤夜績，蒼頭租犢待冬耕。
發奩雙兔駢頭卧，溢榼芳醪徹底清。
里巷紛紛誇節物，春盤儺鼓漸關情。
仲夏小旱方致禱忽大雨連日江水爲漲喜而有作
作者：陸游
朝代：宋

旱苖垂槁嘆何堪，大雨誰知變立談。
翠麓青林呑欲盡，惡風白浪戰方酣。
江翻龜窟連雲澤，雷挟龍腥起雪潭。
從此年豐真少事，炷香終日坐蒲龕。
仲夏風雨不已
作者：陸游
朝代：宋

南陌東阡自在身，一年節物幾番新。
鰣魚出後鶯花鬧，梅子熟時風雨頻。
冠蓋敢同修禊客，桑麻不減避秦人。
夕陽更有蕭然處，照影清溪整葛巾。
仲秋書事十首·其一
作者：陸游
朝代：宋

秋風社散日平西，餘胙殘壺手自提。
賜食敢思烹細項，家庖仍禁擘團臍。
仲秋書事十首·其一〇
作者：陸游
朝代：宋

心明始信元無佛，氣住何曾別有仙。
領取三山安樂法，蒲團紙帳過年年。
仲秋書事十首·其七
作者：陸游
朝代：宋

靈府不搖神泰定，病根已去脈和平。
金丹妙處無多子，只要先生兩眼明。
仲秋書事十首·其三
作者：陸游
朝代：宋

斷雲歸岫雨初收，茅舍蕭條古渡頭。
短褐老人垂九十，松枯石瘦不禁秋。
仲秋書事十首·其九
作者：陸游
朝代：宋

杖得輕堅餘可略，酒能醇勁更何求。
二君最是平生舊，白首相從萬事休。
仲秋書事十首·其二
作者：陸游
朝代：宋

天心那得與人同，牲社家家禱歲豐。
料理蝗餘猶十五，殘年亦未委溝中。
仲秋書事十首·其五
作者：陸游
朝代：宋

舉家食粥顔平原，坐客無氈鄭廣文。
不是有心輕富貴，偶然看破是浮雲。
仲秋書事十首·其八
作者：陸游
朝代：宋

省身要似晨通髮，止殺先從暮拍蚊。
老負明時無補報，惟將忠敬事心君。
仲秋書事十首·其六
作者：陸游
朝代：宋

書生習氣盡驅除，酒興詩情亦已無。
底怪今朝親筆硯，村鄉來請辟蝗符。
仲秋書事十首·其四
作者：陸游
朝代：宋

客來深愧里閭情，近爲衰殘罷送迎。
旋置風爐煎顧渚，劇談猶得慰平生。
伏中官舍極涼戲作
作者：陸游
朝代：宋

盡障東西日，洞開南北堂。
漏從閑處永，風自遠来涼。
客愛炊菰美，僧誇瀹茗香。
曉来秋色起，肅肅滿筠床。
伏中熱不可過中夜起坐作詩寄五郎
作者：陸游
朝代：宋

衆星若銀礫，老桂卧海底。
中夜熱不解，病叟推枕起。
悲蟲號草根，孤螢照野水。
樹頭風急生，喘汗真一洗。
追憶總角初，學古頗自喜。
祝身願耆老，常恐抱志死。
豈知才術疏，空自凋髮齒。
功名永無期，祿不飽妻子。
歸耕力又憊，得粟半糠秕。
詩書不可頼，如倚折足几。
大兒逾六十，逐食走千里。
路途况艱梗，累月書一紙。
豈不念歸省，屢請輒見柅。
幸吾未極衰，汝行姑少止。
伏日獨逰城西
作者：陸游
朝代：宋

幕府重來老令威，山川良是昔人非。
癡兒已遣了官事，伏日元知當早歸。
避熱幽花房自斂，迎秋高樹葉先飛。
論詩敢補先師處，僭拂江頭舊釣磯。
休日
作者：陸游
朝代：宋

賜休暫許養衰殘，靜院翛然晝掩關。
釀酒移花調護悶，弄琴洗硯破除閑。
與人多忤讒銷骨，報國無功愧滿顔。
一寸歸心向誰說，小屏依約剡中山。
休日感興
作者：陸游
朝代：宋

宦海風波實飽經，久將人世寄郵亭。
家無釵澤窮馮衍，身著襦裙老管寧。
藥圃按行新蔓綠，書樓徙倚暮山青。
偶然得句悲誰屬，零落交朋比曉星。
休日有感
作者：陸游
朝代：宋

少年從宦地，休日喜無涯。
坐上強留客，街頭旋買花。
開軒催汛掃，脱帽共諠譁。
村巷朋遊絕，逢春祇自嗟。
休日留園中至暮乃歸
作者：陸游
朝代：宋

儘道官身屬太倉，未妨寄傲向林塘。
緑波春漲群魚樂，清露晨流蔓草香。
閑試名弓来射圃，醉盤驕馬出毬場。
長城萬里知誰許，看鏡空悲兩鬢霜。
休日登千峰榭遇大風雨氣象甚偉
作者：陸游
朝代：宋

今日逢休沐，憑高且暫閑。
風聲初捲野，雨氣已呑山。
疾病臨觴懶，塵埃得句慳。
西征忽在眼，河勢抱函關。
休日登花將軍廟小樓
作者：陸游
朝代：宋

林間縹緲出層樓，欄角蒼茫萬頃秋。
曾是胸中著雲夢，不妨此地少遲留。
休日與客燕語既去聽小兒誦書因復作草數紙
作者：陸游
朝代：宋

賜沐家居謝掾曹，暫將蕭散慰勤勞。
琅琅應節兒書熟，亹亹生風客論高。
玉屑名牋来濯錦，風漪奇石出臨洮。
託盟翰墨吾安敢，揮灑淋漓自足豪。
休日行郡圃
作者：陸游
朝代：宋

南山如黛照朱扉，地接官居到亦稀。
寒蝶徘徊掠衰草，孤花閑淡弄斜暉。
荒城歌舞難娛客，休日文書且解圍。
猶勝去年窮巷底，臥聞砧杵念秋衣。
估客有自蔡州来者感悵彌日二首·其一
作者：陸游
朝代：宋

洮河馬死劍鋒摧，緑髮成絲每自哀。
幾歲中原消息斷，喜聞人自蔡州来。
估客有自蔡州来者感悵彌日二首·其二
作者：陸游
朝代：宋

百戰元和取蔡州，如今胡馬飲淮流。
和親自古非長筞，誰與朝家共此憂。
估客樂
作者：陸游
朝代：宋

長江浩浩蛟龍淵，浪花正白蹴半天。
軻峨大艑望如豆，駭視未定已至前。
帆席雲垂大隄外，纜索雷響高城邊。
牛車轔轔載寶貨，磊落照市人爭傳。
倡樓呼盧擲百萬，旗亭買酒價十千。
公卿姓氏不曾問，安知孰秉中書權。
儒生辛苦望一飽，趦趄光範祈哀憐。
齒揺髮脫竟莫顧，詩書滿腹身蕭然。
自看賦命如紙薄，始知估客人間樂。
何元立示九日詩臥病累日乃能次韵
作者：陸游
朝代：宋

何郎戲寫菊花秋，落筆縱横豈易酬。
豪士乃能爲老伴，寓公那得稱遨頭。
早衰不耐危亭冷，獨臥空驚畫角愁。
病起尚思尋宿約，一樽從子醉東樓。
余年二十時嘗作菊枕詩頗傳於人今秋偶復采菊縫枕囊悽然有感二首·其一
作者：陸游
朝代：宋

采得黄花作枕囊，曲屏深幌閟幽香。
喚回四十三年夢，燈暗無人說斷腸。
余年二十時嘗作菊枕詩頗傳於人今秋偶復采菊縫枕囊悽然有感二首·其二
作者：陸游
朝代：宋

少日曾題菊枕詩，蠧編殘稿鎖蛛絲。
人間萬事消磨盡，只有清香似舊時。
余年四十六入峽忽復二十三年感懷賦長句
作者：陸游
朝代：宋

當年吊古巴東峽，雪灑扁舟見早梅。
宋玉宅邊新酒美，巫山廟下莫猿哀。
樵柯爛盡棋方劇，客甑炊成夢未回。
已把癡頑敵憂患，不勞團扇念寒灰。
余往與宇文叔介同客山南今年叔介客死臨安十月十一日夜忽夢相從取架上書共讀如平生讀未竟忽辭去留之不可曰欲歸校藥方既覺泫然不能已因賦此詩
作者：陸游
朝代：宋

羈魂憔悴遠相尋，髭斷肩寒带苦吟。
歸校藥方緣底事，知君死抱濟時心。
余得木杖于秦望山中今三十年矣隴蜀萬里未嘗相捨戲賦長句贈之
作者：陸游
朝代：宋

提攜到處覺身輕，楚澤秦關不計程。
只道維摩無侍者，誰知上座是同行。
青鞵白拂真相稱，湘竹谿藤誤得名。
珍重從今常倚壁，住庵吾欲過浮生。
余得蘆竹拄杖于舍傍民家似蘆非蘆堅勁輕滑色如栗玉入手錯然微有聲它杖莫及作五字唐律記之
作者：陸游
朝代：宋

輕堅蘆竹杖，入用自龜堂。
挺節冰霜後，論交歲月長。
心空無寵辱，時異有行藏。
老病登臨少，何妨日倚床。
余爲成都帥司參議成將軍漢卿爲成都路兵鈐相從無虚日余被召出蜀漢卿坐法謫居於涪既得自便因卜築爲涪人今年廣漢僧祖成來山陰乃言嘗至永嘉樂清縣柳市之廣福寺有黄先生寓寺中煉丹及見則漢卿也余聞之感嘆不已爲賦此詩
作者：陸游
朝代：宋

將軍胸中備文武，鐡馬黄旗玉關路。
羌胡可滅心自知，富貴有命才可與。
奪官置之三峽中，空山猿鳥同朝暮。
道逢奇士握手談，明日家人不知處。
平生心事一丹竈，萬里生涯兩芒屨。
東嘉古寺卧高秋，時有巢仙來叩戸。
山中豈識故將軍，但怪英姿凛不群。
電眼蝟鬚長八尺，論丹說劍氣凌雲。
余讀元次山與瀼溪鄰里詩意甚愛之取其間四句各作一首亦以示予幽居鄰里·夾路多修行
作者：陸游
朝代：宋

黄茆持覆屋，溪石運作垣。
桑麻有餘地，家家養龍孫。
春雷初起蟄，切玉供盤餐。
一朝解風籜，靉霴蒼雲屯。
我來倚拄杖，恐是辟疆園。
千畝倘可致，封君何足言。
余讀元次山與瀼溪鄰里詩意甚愛之取其間四句各作一首亦以示予幽居鄰里·峰谷互回映
作者：陸游
朝代：宋

北起成孤峰，東蟠作幽谷。
中有十餘家，蘆藩映茆屋。
土肥桑柘茂，雨飽麻豆熟。
比鄰通有無，井稅先期足。
烟中語相答，月下歌相續。
兒童不識字，未必非汝福。
余讀元次山與瀼溪鄰里詩意甚愛之取其間四句各作一首亦以示予幽居鄰里·扁舟皆到門
作者：陸游
朝代：宋

千錢買輕舟，不復從人借。
樵蘇晨入市，鹽酪夕還舍。
豈惟載春秧，亦足穫秋稼。
有時醉村場，老稚相枕藉。
常侵落月行，不畏惡風嚇。
無爲詫軒車，此樂予豈暇。
余讀元次山與瀼溪鄰里詩意甚愛之取其間四句各作一首亦以示予幽居鄰里·誰家無泉源
作者：陸游
朝代：宋

泉聲百步聞，泉脈高下通。
潺湲亂雲外，屈曲明月中。
八月稻登場，引之作機舂。
羨流灌蔬畦，全家飽芥菘。
洗沐及澣濯，蚤暮靡不供。
斗水百憂寬，悲哉杜陵翁。
余邦英惠小山新芽作小詩三首以謝·其一
作者：陸游
朝代：宋

家園破社得鷹爪，舌本初參便到眉。
忽喜雲腴來建苑，坐令渴肺生華滋。
余邦英惠小山新芽作小詩三首以謝·其三
作者：陸游
朝代：宋

平時共語不成些，癡坐空彫藜莧腸。
誰遣春風入牙頰，詩成忽带小山香。
余邦英惠小山新芽作小詩三首以謝·其二
作者：陸游
朝代：宋

正焙如觀詩大雅，小山當似變風論。
脫今風格不類古，終有先王禮義存。
作夢
作者：陸游
朝代：宋

作夢今逾七十年，平生懷抱尚依然。
結茅杜曲桑麻地，覓句灞橋風雪天。
驃騎向來求作佛，淮南末路望登仙。
世間妄想何窮盡，輸與山翁一醉眠。
作字
作者：陸游
朝代：宋

整整復斜斜，翩如風際鴉。
書成半行草，眼倦正昏花。
未辦倉盛筆，寧能錐畫沙。
老夫端可愧，頭白不名家。
作盆池養科斗數十戲作
作者：陸游
朝代：宋

小小盆池不畜魚，題詩聊記破苔初。
未聽兩部鼓吹樂，且看一編科斗書。
作竹籬成因把酒其間戲題四十字
作者：陸游
朝代：宋

今日偶暄暖，卧聞林鳥呼。
雖思大白飲，未免小蒼扶。
柳色動籬外，梅花來座隅。
夕陽紅滿野，更復倒殘壺。
作籬
作者：陸游
朝代：宋

生世八十餘，日夜迫衰老。
中年所筑舍，傾壞當官道。
每逢風雨夕，性命凜莫保。
况此蘆竹藩，何恃不摧倒。
今朝手自葺，不暇避塗潦。
雞豚有限隔，門巷得鋤掃。
豈惟禦盜竊，亦足慰懷抱。
陰雲忽四垂，見事幸差早。
作野飲詩後一日復作此篇反之
作者：陸游
朝代：宋

世事如海沙，巧曆不能數。
身居憂患中，殆若墮阱虎。
又如住敗屋，岌岌日撐拄。
中夜風雨至，摧壓固其所。
孰能知其然，徙義以爲主。
要于一念間，不敢欺仰俯。
兢兢日三省，寧可自莽鹵。
君看昔先師，乃愧不若禹。
作雨不成終夜極涼時去立秋五日也
作者：陸游
朝代：宋

雲映星芒澹，風闌雨脚回。
體輕知病去，氣爽喜秋來。
疏放抛烏帢，歌呼覆緑杯。
東歸定何日，灩澦欲崔嵬。
作雪不成獨詠
作者：陸游
朝代：宋

淡日朝穿霧，濃雲夜護霜。
風聲空浩蕩，雪意愈微茫。
棐几閑臨帖，銅爐靜炷香。
悠然踐殘歲，不是傲羲皇。
作雪二首·其一
作者：陸游
朝代：宋

雪雲寒不動，林鳥噤無聲。
病起衰何劇，囊空醉不成。
中原亂方作，弱虜運將平。
臺省多賢俊，常談愧老生。
作雪二首·其二
作者：陸游
朝代：宋

荒村雪欲作，耄叟病無聊。
樹暝烏鳶集，茆深雉兔驕。
溪灘觀趁渡，嶺路數歸樵。
即死無它憾，終身負聖朝。
作雪寒甚有賦
作者：陸游
朝代：宋

雲暝風號得我驚，硯池轉盼已生冰。
窗間頓失疏梅影，枕上空聞斷雁聲。
公子皂貂方痛飲，農家黄犢正深耕。
老人別有超然處，一首清詩信筆成。
作雪未成自湖中歸寒甚飲酒作短歌
作者：陸游
朝代：宋

黑雲垂到地，飛霰如細礫。
我從湖上歸，散髮醉吹笛。
少年志功名，目視無堅敵。
慘淡古戰場，往往身所歴。
寧知事大繆，白首猶寂寂。
凄凉武侯表，零落陳琳檄。
報主知何時，誓死空憤激。
天高白日遠，有泪無處滴。
作雪遇大風遂晴
作者：陸游
朝代：宋

雪作風散之，雪止風亦定。
霽日上窗扉，明暖起我病。
去春財十日，共喜時序正。
晨興盥頮罷，白髮滿清鏡。
門前無客至，默卧弄麈柄。
叢竹如有情，代我發孤詠。
信州東驛晨起
作者：陸游
朝代：宋

衣上征塵鬢畔霜，信州古驛憩歸裝。
悲歌未肯彈長鋏，豪氣猶能臥大床。
半暗殘燈揺北壁，常饑老馬臥東廂。
鄰雞唱罷衣篝暖，自笑行人日日忙。
信手翻古人詩隨所得次韵二首·夜坐
作者：陸游
朝代：宋

病起瘦可驚，崚嶒夜窗影。
八十遂當至，何止踐衰境。
食簞幸能盡，藥裹亦已屏。
汲泉煮日鑄，舌本味方永。
士苦不自晦，常若錐見穎。
叔度獨何人，長陂渺千頃。
信手翻古人詩隨所得次韵二首·除夜沐浴
作者：陸游
朝代：宋

孔門春服成，弟子從沂浴。
老氏坐中庭，莊生記新沐。
古聖自潔清，如日浴暘谷。
豈比流俗人，蟣蝨生桎梏。
老人喜時節，良夕當爆竹。
未濯三生垢，湯沐意亦足。
豈惟寓蕭散，亦以洗榮辱。
悠然獨酌罷，投枕睡已熟。
信步近村
作者：陸游
朝代：宋

端閑何以永今朝，拈得笻枝度野橋。
三畝空園喧啄木，十尋高樹絡凌霄。
長饑未必緣詩瘦，多悶惟須賴酒澆。
興盡歸來又陳迹，一林風葉暮蕭蕭。
信筆三首·其一
作者：陸游
朝代：宋

爲善得禍吁可悲，顔回短命伯夷饑。
何人長號血續泪，天自無心君自癡。
信筆三首·其三
作者：陸游
朝代：宋

急雨初過景物奇，一天雲作細鱗差。
畫橈弄水三十里，恰是西村烟暝時。
信筆三首·其二
作者：陸游
朝代：宋

少年醉眼傲王侯，末路悲歌夜飯牛。
濟世有時生一念，鏡中白髮勸人休。
信筆二首·其一
作者：陸游
朝代：宋

吾生本暫寓，無日不可死。
區區遲速間，何地著慍喜。
朝移一株石，暮引一脈水。
是中亦何樂，一笑聊爾耳。
信筆二首·其二
作者：陸游
朝代：宋

有酒或一醉，無酒終日閑。
雨足通南澗，木落見西山。
飯飽出柴門，本散腰脚頑。
偶然遇野人，笑語欲忘還。
修居室賦詩自警
作者：陸游
朝代：宋

荒園二三畝，敗屋八九間。
初至如逆旅，忽逾四十年。
屋日已朽蠹，我老不自還。
茅可刈之野，木可伐之山。
尚復不能具，日夜憂其顛。
况我虛幻身，念念隨化遷。
齒墮髮亦縞，鏡中失朱顔。
其危甚于屋，何恃能牢堅。
豐汝梨與棗，養汝汞與鉛。
防疾如待敵，愛氣如守關。
謀于履霜初，懼在橫流前。
書紳銘席端，雖老尚可全。
修路
作者：陸游
朝代：宋

雨霪道壞困泥塗，木石紛然賴里閭。
但使僅堪行便足，我無長戟與高車。
俶裝
作者：陸游
朝代：宋

絕物離人恨未能，聊爲旦過打包僧。
蹇驢渺渺秋山雨，孤榻昏昏夜店燈。
酒量已隨詩共退，客愁仍與病相乘。
頹然衰颯嗟誰識，俠氣當年蓋五陵。
倚杖
作者：陸游
朝代：宋

倚杖柴門外，踟躕到日斜。
兒童拾筍籜，婦女賣茶芽。
掠岸過漁艇，隔籬聞緯車。
年來詩料別，滿眼是桑麻。
倚樓
作者：陸游
朝代：宋

千里江山入倚樓，高吟聊復寫吾憂。
詩書幸有先人業，貧賤初非學者羞。
數掩槿籬端可老，一杯藜粥尚何求。
東陂未插青秧遍，且與鄰翁卜雨鳩。
倚樓
作者：陸游
朝代：宋

暮雲細細鱗千疊，新月纖纖玉一釣。
嘆息化工真妙手，衝寒來倚水邊樓。
倚樓
作者：陸游
朝代：宋

減盡朱顔白髮新，高樓徙倚黙傷神。
未酬馬上功名願，已是人間老大身。
太史周南方卧疾，拾遺劍外又逢春。
一杯且爲江山助，百萬呼盧迹已陳。
倚樓二首·其一
作者：陸游
朝代：宋

曲曲闌干縹緲間，哦詩本欲破除閑。
無端又起天涯感，淡墨生綃數點山。
倚樓二首·其二
作者：陸游
朝代：宋

樓上憑闌小立時，淡烟漠漠雨絲絲。
年光日日有佳處，不解春寒偏入詩。
倚欄
作者：陸游
朝代：宋

閑岸紗巾小倚欄，吳中三月尚春寒。
蜂脾蜜滿花初過，燕觜泥新雨未乾。
老厭簿書思屏迹，病逢節物強追歡。
一樽又動流年感，城上斜陽畫角殘。
倚筇
作者：陸游
朝代：宋

老翁愈老欲安歸，歸卧稽山飽蕨薇。
未免解牛逢肯綮，豈能相馬造精微。
靈山有士拈花笑，闕里何人鼓瑟希。
我亦倚筇桑竹下，白髯蕭颯滿斜暉。
倚闌
作者：陸游
朝代：宋

故山未敢說歸期，十口相隨又别離。
小雨初收殘照晚，闌干西角立多時。
倚闌
作者：陸游
朝代：宋

滿庭晴日破朝寒，粥罷披裘小倚欄。
殘菊抱叢香欲盡，一株南燭獨如丹。
倦眼
作者：陸游
朝代：宋

看書澀似上羊腸，得睡甘如飲蜜房。
起坐藤床搔短髮，數聲畫角報斜陽。
倦飛
作者：陸游
朝代：宋

倦飛何意閉樊籠，冉冉年光過眼空。
酒盡不妨沽巷口，詩成多是在車中。
曾腰白羽心猶壯，不養丹砂頰自紅。
所嘆暮年交舊盡，燈前情話與誰同。
假中閉戸終日偶得絕句三首·其一
作者：陸游
朝代：宋

雨聲滴滴暮未已，苔暈重重寒更添。
知是使君初睡起，清香一綫透疏簾。
假中閉戸終日偶得絕句三首·其三
作者：陸游
朝代：宋

官身常欠讀書債，祿米不供沽酒資。
剩喜今朝寂無事，焚香閑看玉谿詩。
假中閉戸終日偶得絕句三首·其二
作者：陸游
朝代：宋

老夫昔是青城客，酒肉淋漓豈本心。
還我山家本来面，數拳春筍薦孤斟。
假寐見海山異甚作小詩記之
作者：陸游
朝代：宋

海如黛色深，浪作雪點濺。
數峰黄金山，巉絕出水面。
此非想與因，了了目中見。
何時真往遊，浮世付掣電。
假山小池二首·其一
作者：陸游
朝代：宋

鑿池容斛水，壘石效遥岑。
鳥喜如相命，魚驚忽自沉。
風來生細籟，雲度作微陰。
便恐桃源近，無人與共尋。
假山小池二首·其二
作者：陸游
朝代：宋

蓮嶽三峰峙，桃源一路分。
池偷鏡湖月，石带沃洲雲。
魚隊深猶見，禽聲靜更聞。
巖幽林箐密，疑可下湘君。
假山擬宛陵先生體
作者：陸游
朝代：宋

疊石作小山，埋甕成小潭。
旁爲負薪徑，中開釣魚庵。
谷聲應鐘鼓，波影倒松楠。
借問此何許，恐是廬山南。
假日書事
作者：陸游
朝代：宋

萬里西來爲一饑，坐曹日日汗霑衣。
但嫌憂畏妨人樂，不恨疏慵與世違。
雕檻迎陽花併發，畫梁避雨燕雙歸。
放懷始得閑中趣，下馬何人又叩扉。
偶作夜雨詩明日讀而自笑別賦一首
作者：陸游
朝代：宋

俗情向者未全忘，洗以縈簾一縷香。
得失故應常浩浩，是非正可付蒼蒼。
殘蟬不斷知秋近，雙燕歸來伴晝長。
誰識龜堂新力量，東家却笑接輿狂。
偶出至近村
作者：陸游
朝代：宋

神爽無酣寢，身閑有劇棋。
說詩橫楖栗，賒酒挈鴟夷。
寺古殘香冷，溪深獨木危。
往來元信步，不是赴幽期。
偶得北虜金泉酒小酌賦絕句二首·其一
作者：陸游
朝代：宋

草草杯盤莫笑貧，朱櫻羊酪也嘗新。
燈前耳熱顛狂甚，邊酒誰言不醉人。
偶得北虜金泉酒小酌賦絕句二首·其二
作者：陸游
朝代：宋

逆胡萬里跨燕秦，志士悲歌泪滿巾。
未履戰塲齊奏凱，一樽先醉范陽春。
偶得海錯侑酒戲作
作者：陸游
朝代：宋

判無神藥斸清冥，放筯那憎海物腥。
滿貯醇醪漬黄甲，密封小瓮餉紅丁。
從来一飽忘南北，此去千鍾任醉醒。
添雪更知憑茗椀，山童敲臼隔窗聽。
偶得石室酒獨飲醉臥覺而有作
作者：陸游
朝代：宋

初寒思小飲，名酒忽墮前。
素甖手自傾，色若秋澗泉。
浩歌復起舞，與影俱翩僊。
一笑遺宇宙，未覺異少年。
詩人不聞道，苦嘆歲月遷。
豈知汝南市，自有壺中天。
河洛久未復，銅駞棘森然。
秋風歸去来，虚老玉井蓮。
偶得長魚巨蟹命酒小飲蓋久無此舉也
作者：陸游
朝代：宋

老生日日困鹽齏，異味椶魚與楮雞。
敢望槎頭分縮項，况當霜後得團臍。
堪憐妄出緣香餌，尚想橫行向草泥。
東崦夜來梅已動，一樽芳醞徑須携。
偶得雙鯽二首·其一
作者：陸游
朝代：宋

今朝溪女留鮮鯽，灑掃茅簷旋置樽。
養老不須煩祝鯁，從來楚俗慣魚飧。
偶得雙鯽二首·其二
作者：陸游
朝代：宋

酒興森然不可回，重陽未到菊先開。
一雙鱍剌明吾眼，催喚厨人斫鱠來。
偶思蜀道有賦
作者：陸游
朝代：宋

天回驛畔江如染，鳳集城邊柳似搓。
萬事已隨流水去，一尊將奈夕陽何。
是非無定言何益，窮達徐觀得孰多。
幸有漁蓑歸故里，不妨高枕且酣歌。
偶憶萬州戲作短歌
作者：陸游
朝代：宋

峽中天下最窮處，萬州蕭條誰肯顧。
去年正月偶過之，曾爲巴人三日住。
南浦尋梅雪滿舟，西山載酒雲生屨。
至今夢聽竹枝聲，燈火紛紛驛前路。
殘春猶客蜀江邊，陳迹回思一愴然。
漸老定知歡漸少，明年還復憶今年。
偶懷小益南鄭之間悵然有賦
作者：陸游
朝代：宋

西戍涼州鬢未絲，嶓山漾水幾題詩。
劍分蒼石高皇迹，巖擁朱門老子祠。
燒兔驛亭微雪夜，騎驢棧路早梅時。
登臨不用頻悽斷，未死安知無後期。
偶書
作者：陸游
朝代：宋

身放江湖遠，年推里巷尊。
鄰翁分酒子，羽客借桐孫。
決決冰消澗，纎纎柳映門。
小車非漢相，時亦到前村。
偶與客話峽中舊遊
作者：陸游
朝代：宋

我昔旅遊秋雨細，建平城東門欲閉。
主人迎勞語蟬聯，小婦舂炊縞衣袂。
長年三老半醉醒，蜀估峽商工算計。
須臾燈暗人欲眠，泊船卸馱猶相繼。
山深水嶮近蠻獠，往往居民雜椎髻。
即今屈指四十年，懷抱凄凉真隔世。
偶與客飲客去戲作
作者：陸游
朝代：宋

多泥窮巷破茆屋，人不堪憂心自足。
有時負日向門前，手把南華日中讀。
若教開門與客游，擾擾依前懷百憂。
平生自計亦已熟，惟有釣魚湖水頭。
舊聞仲長子光可與友，瘖不能言但耽酒。
安得此友常過門，一語不交傾數斗。
偶觀舊詩書嘆
作者：陸游
朝代：宋

吾道運無積，何至墮畦畛。
醯鷄舞甕天，乃復自拘窘。
外物豈移人，子顧不少忍。
鶴井與狐妖，正可付一哂。
繁華夢境閙，零亂空花霣。
可憐憨書生，尚學居易稹。
我昔亦未免，吟哦琢肝腎。
落筆過白雨，聚稿森束筍。
幸能悟差早，念念常自憫。
安得從碩儒，稽首謝不敏。
偶讀山谷老境五十六翁之句作六十二翁吟
作者：陸游
朝代：宋

三百里湖水接天，六十二翁身刺船。
飯足便休慵念祿，丹成不服怕登仙。
胸中浩浩了無物，世上紛紛徒可憐。
但有青錢沽白酒，猶堪醉倒落梅前。
偶讀陳無己芍藥詩云一枝剩欲簪雙髻未有人間第一人蓋晚年所作也爲之絕倒戲作小詩
作者：陸游
朝代：宋

少年妄想已癡絕，鏡裏何堪白髮生。
縱有傾城何預汝，可憐元未解人情。
偶過浣花感舊逰戲作
作者：陸游
朝代：宋

憶昔初爲錦城客，醉騎駿馬桃花色。
玉人擕手上江楼，一笑鈎簾賞微雪。
寶釵換酒忽徑去，三日楼中香未滅。
市人不識呼酒仙，異事驚傳一城說。
至今西壁餘小草，過眼年光如電掣。
正月錦江春水生，花枝缺處小舟横。
閑倚胡床吹玉笛，東風十里斷腸聲。
偷閑
作者：陸游
朝代：宋

老向人間未拂衣，偷閑聊喜息塵機。
丹楓斷岸秋來早，淡日孤村客到稀。
偶憶雪溪攜鶴去，却從雲肆買蓑歸。
酒徒莫笑生涯别，久矣淵明悟昨非。
僊遊閣
作者：陸游
朝代：宋

張公一去二百載，傑閣依然横靄中。
徙倚看碑仍看畫，時聞柏子落秋風。
僕頃在征西大幕登高望關輔樂之毎冀王師拓定得卜居焉暇日記此意以示子孫
作者：陸游
朝代：宋

八月殘暑退，秋聲滿庭樹。
豈無四方志，衰病迫霜露。
南北會當一，老我悲不遇。
子孫勉西遷，俗厚吾所慕。
約已收孤嫠，教子立門户。
黍稌暗阡陌，鶉雉足匕箸。
永爲河渭民，勿憚關山路。
僧師源畫觀音贊
作者：陸游
朝代：宋

三世如來同一鬨，大士亦作補陀夢。
佛子無財可修供，尺紙寸毫俱妙用。
寶纓天冠儼四衆，長年造極筆愈縱。
唯師魯公爲作頌，十方世界俱震動。
僧廬
作者：陸游
朝代：宋

僧廬土木塗金碧，四出徴求如羽檄。
富商豪吏多厚積，宜其棄金如瓦礫。
貧民妻子半菽食，一饑轉作溝中瘠。
賦斂鞭笞縣庭赤，持以與僧亦不惜。
古者養民如養兒，勸相農事憂其饑。
露臺百金止不爲，尚愧七月周公詩。
流俗紛紛豈知此，熟視創殘謂當爾。
傑屋大像無時止，安得疲民免饑死。
僧房假榻
作者：陸游
朝代：宋

過盡青山喚渡船，晚窗洗脚臥僧氊。
剩償平日清遊願，更結來生熟睡緣。
吞啄漸稀如老鶴，鳴聲已斷似寒蟬。
旁觀莫苦嘲癡鈍，此妙吾宗秘不傳。
僧飯
作者：陸游
朝代：宋

雲碓舂秔白，齋厨爨桂香。
百窮慚燕頷，一飽慰龜腸。
舉世知心少，平生爲口忙。
何當棄簮笏，終老掩山房。
儀曹直廬
作者：陸游
朝代：宋

春晚氣始和，微雲淡朝陽。
開軒面小庭，露漬薔薇香。
逰絲卷欲盡，忽復百尺長。
而我正遺事，枕藉書一床。
讒波雖稽天，未遽妨人狂。
惟當傾緑酒，莫待熟黄粱。
儒生
作者：陸游
朝代：宋

儒生安義命，所遇委之天。
用可重九鼎，窮寧直一錢。
雖云髮種種，未害腹便便。
高卧茅簷下，羹藜法不傳。
儲福觀
作者：陸游
朝代：宋

路轉屏風疊，雲藏帝子家。
窮幽行犖确，息倦倚槎牙。
緑蘚封茶樹，清霜折藥花。
世無勾漏令，誰此養丹砂。
兀兀
作者：陸游
朝代：宋

兀兀初何有，倀倀不自知。
偶然登耄及，便欲數期頤。
把釣秋風夕，騎驢晚雪時。
江湖遊已徧，更作灞城期。
兀兀
作者：陸游
朝代：宋

兀兀孤村客，悠悠兩世人。
夢忘身潦倒，醉覺膽輪囷。
故里簪纓換，都門巷陌新。
餘年猶有幾，撫事一傷神。
兀兀
作者：陸游
朝代：宋

兀兀心非睡，惺惺口不言。
齒津生頰舌，鼻息撼牆垣。
書愧兒童問，年叨里巷尊。
貧家有喜事，黍酒带醅渾。
兀坐久散步野舍
作者：陸游
朝代：宋

澒洞風號木，蕭條雨滴階。
忽思穿兩屐，聊用散孤懷。
赤脚舂畬粟，平頭拾澗柴。
先師有遺訓，萬事忌安排。
兀坐頗念遊歴山水戲作
作者：陸游
朝代：宋

萬里當時寄一官，十年客枕不曾安。
鬼愁灘下扁舟晚，蛇退陂前古驛寒。
昔嘆遠遊生雪鬢，近緣多病學金丹。
功名非復衰翁事，獨有江山興未闌。
元日讀易
作者：陸游
朝代：宋

伏羲三十餘萬歲，傳者太山一毫芒。
春秋雖自魯麟絕，禮樂蓋先秦火亡。
孟軻財能道封建，孔子已不言鴻荒。
於虖易學幸未泯，安得名山處處藏。
先主廟次唐貞元中張儼詩韵三首·其一
作者：陸游
朝代：宋

猾賊挾至尊，天命矜在已。
豈知高帝業，煌煌漢中起。
先主廟次唐貞元中張儼詩韵三首·其三
作者：陸游
朝代：宋

洛陽化爲灰，棘生銅駞陌。
討賊志不成，父老泣陵柏。
先主廟次唐貞元中張儼詩韵三首·其二
作者：陸游
朝代：宋

吳蜀本脣齒，悲哉乃連兵。
盡銳下三峽，誰使復兩京。
先大父以元祐乙亥寓居妙明僧舍後百餘年當嘉泰癸亥游復假榻一夕感嘆成詠
作者：陸游
朝代：宋

楚公仙去幾秋風，巷陌蕭條舊隱空。
遺老即今無處覓，斷香殘照泪痕中。
先少師宣和初有贈晁公以道詩云奴愛才如蕭頴士婢知詩似鄭康成晁公大愛賞今逸全篇偶讀晁公文集泣而足之
作者：陸游
朝代：宋

仕不逢時勇退耕，閉門自號景迂生。
遠聞佳士輒心許，老見異書猶眼明。
奴愛才如蕭頴士，婢知詩似鄭康成。
早孤遇事偏多感，欲續殘章涕已傾。
入冬病體差健而貧彌甚戲作
作者：陸游
朝代：宋

乞骸自喜脫風塵，北陌東阡負耒身。
夢裏相逢無豎子，面間時出有真人。
閑憑曲几還終日，不出衡門動過旬。
送老齏鹽君勿笑，天教成就一生貧。
入城
作者：陸游
朝代：宋

宿凍迷車轍，晨霜縞瓦溝。
路長休小驛，風勁透重裘。
貿貿殘軀健，芒芒去日遒。
親交喜握手，隨處小遲留。
入城寓榻開元
作者：陸游
朝代：宋

羸僮倦馬困長堤，借榻禪房日未西。
熟睡覺来閑隠几，庭楸陰轉乳鴉啼。
入城至郡圃及諸家園亭遊人甚盛
作者：陸游
朝代：宋

老子何曾慣市塵，今朝也復入城闉。
太平有象人人醉，造物無私處處春。
九陌鶯花娛病眼，一竿風月屬閑身。
不緣興盡回橈早，要就湖波照角巾。
入城舟中作
作者：陸游
朝代：宋

棹邊蘸岸挼藍水，篷外橫空破墨山。
更著灘頭一行鷺，此身真在畫圖間。
入夏多雨雖止復作六月甲寅始大晴
作者：陸游
朝代：宋

兼旬大雨無晝夜，積潦深虞敗吾稼。
豈惟一飽墮渺茫，直恐下溼侵腰胯。
南風忽從木末來，新月徘徊出雲罅。
州家出符縣家喜，泄水漸空梁可架。
放翁亦復扶病起，旋築頹牆補茆舍。
便合觀身作老禪，安心穩坐今年夏。
入局
作者：陸游
朝代：宋

殘年困簡牘，靜坐憶漁樵。
鄙意慚輕出，殊恩免早朝。
微霜凋綠樹，寒日滿朱橋。
悵望滄波友，弓旌豈易招。
入春念歸尤切有作
作者：陸游
朝代：宋

六朝覆育忝遺民，扶憊歸來雪鬢新。
對酒無歡翻作病，愛詩何得但窮人。
腰錢自昔妨騎鶴，絕筆何時到獲麟。
鄉俗嬉遊重端五，剩烹糰糭喚比鄰。
入梅
作者：陸游
朝代：宋

今年入梅日，雲脚垂到地。
芬香小麥麨，展轉北窗睡。
甲夜聞雨聲，起拜造物賜。
三登于此卜，一飽可坐致。
語兒高爾囷，戒婦豐爾饋。
擊壤歌太平，門無督租吏。
入梅
作者：陸游
朝代：宋

微雨輕雲已入梅，石榴萱草一時開。
碑償宿諾淮僧去，卷錄新詩蜀使回。
墨試小螺看斗硯，茶分細乳玩毫杯。
客來莫誚兒嬉事，九陌紅塵更可哀。
入榮州境
作者：陸游
朝代：宋

一起一伏黄茅岡，崔嵬破丘狐兔藏。
炯炯寒日清無光，單單終日行羊腸。
村落聚看如驚麞，亦有銀釵伏短牆。
黄旗翻翻鼓其鏜，畫角鳴咽吹斜陽。
長筒汲井熬雪霜，轆轤咿啞官道傍。
渺然孤城天一方，傳者或云古夜郎。
其民簡朴士甚良，千里鬱爲詩書鄉。
閉閤掃地焚清香，老人處處是道場。
入省
作者：陸游
朝代：宋

點點輕花墮緑盃，翩翩羸馬犯黄埃。
眼邊好句等閑過，夢裏故人時一来。
玉塞請行狂故在，霜髭自照老相催。
今朝涼冷文書少，隠几南窗聽轉雷。
入省·出省
作者：陸游
朝代：宋

五更束带聴朝雞，出省還家日已西。
酒市雨餘青斾重，河橋風爽紫騮嘶。
久慚旅飯糜倉粟，常憶新橙擣膾韲。
萬事似棋聊爾耳，年来著數不勝低。
入瞿唐登白帝廟
作者：陸游
朝代：宋

曉入大谿口，是爲瞿唐門。
長江從蜀來，日夜東南奔。
兩山對崔嵬，勢如塞乾坤。
峭壁空仰視，欲上不可捫。
禹功何巍巍，尚覩鐫鑿痕。
天不生斯人，人皆化魚黿。
於時仲冬月，水各歸其源。
灩澦屹中流，百尺呈孤根。
參差層顛屋，邦人祀公孫。
力戰死社稷，宜享廟貎尊。
丈夫貴不撓，成敗何足論。
我欲伐巨石，作碑累千言。
上陳躍馬壯，下斥乘騾昏。
雖慚豪偉詞，尚慰雄傑魂。
君王昔玉食，何至歆雞豚。
願言采芳蘭，舞歌薦清尊。
入秋遊山賦詩略無闕日戲作五字七首識之以野店山橋送馬蹄爲韵·其一
作者：陸游
朝代：宋

束髮初學詩，妄意薄風雅。
中年困憂患，聊欲希屈賈。
寧知竟鹵莽，所得纔土苴。
入海殊未深，珠璣不盈把。
老來似少進，遇興頗傾瀉。
猶能起後生，黄河吞鉅野。
入秋遊山賦詩略無闕日戲作五字七首識之以野店山橋送馬蹄爲韵·其七
作者：陸游
朝代：宋

驢病比已損，秋風輕四蹄。
朝遊支遁寺，暮涉干吉溪。
青嶂環孤村，綠波溢橫堤。
吾行本無定，所至窮攀躋。
細推亦何樂，正類好鍛嵇。
自今當務本，春蕪飽鉏犁。
入秋遊山賦詩略無闕日戲作五字七首識之以野店山橋送馬蹄爲韵·其三
作者：陸游
朝代：宋

周南太史公，道家蓬萊山。
塵凡不可料，亦復居其間。
屢奏乞骸骨，寬恩許投閑。
羽衣碧玉簡，尚綴僊官班。
黄精掃白髮，面有孺子顔。
簡寂吾家舊，飄然時往還。
入秋遊山賦詩略無闕日戲作五字七首識之以野店山橋送馬蹄爲韵·其二
作者：陸游
朝代：宋

我昔西遊邊，萬里持一劍。
風餐不自恤，露宿未嘗厭。
棧危餘漢燒，山斷有秦塹。
敢誇胡羊美，但懷巴酒釅。
回首四十年，遠遊每關念。
秋風跨蹇驢，尚喜道傍店。
入秋遊山賦詩略無闕日戲作五字七首識之以野店山橋送馬蹄爲韵·其五
作者：陸游
朝代：宋

怕事真駑痾，老作入都夢。
頭顱今何似，尚復堪自送。
聯裾預登瀛，策馬從上雍。
年衰當亟去，恩大容力控。
雖言解朝籍，尚予侍祠俸。
明年即八十，日月難把弄。
著書則已矣，努力謀社甕。
入秋遊山賦詩略無闕日戲作五字七首識之以野店山橋送馬蹄爲韵·其六
作者：陸游
朝代：宋

吾才如蹇人，何許逐奔馬。
吾文如醜女，惟藉粉黛假。
向來已歸休，畢志向林下。
塊然一愚公，初不繫用捨。
國恩定難報，衰涕時一灑。
人本不勝天，豈復論眾寡。
入秋遊山賦詩略無闕日戲作五字七首識之以野店山橋送馬蹄爲韵·其四
作者：陸游
朝代：宋

我行剡中路，茆店連溪橋。
驢弱我亦饑，解鞍雨蕭蕭。
投床得小憩，炊黍烹藥苗。
舉手謝主人，去路盤山腰。
沃洲在何許，秋葉紅未凋。
遊僧不可逢，聊須問歸樵。
入臨川境馬上作
作者：陸游
朝代：宋

投老縻身簿領間，却因馬上得偷閑。
兼旬敢恨常爲客，一飯何曾不對山。
銅鏡無情欺白髮，霜風有力散酡顔。
今宵要看浮橋月，儘放征騑晚入關。
入都
作者：陸游
朝代：宋

葵莧登盤酒可賒，豈知扶病又離家。
朝行打岸濤頭惡，夜宿垂天斗柄斜。
不恨山林淹歲月，但悲道路困風沙。
鄰翁好爲看耕隴，行矣東歸一笑譁。
入雲門小憩五雲橋
作者：陸游
朝代：宋

穀雨初過換夾衣，園林零落到薔薇。
鳴鳩日暖遥相應，雛燕風柔漸獨飛。
臺省多才吾輩拙，江湖久客暮年歸。
雲門蹋月方清絕，且倚溪橋看夕霏。
兩京
作者：陸游
朝代：宋

兩京烟柳厭邊塵，又見淳熙十四春。
薄命邅回猶許國，孤忠懇欵欲忘身。
蘇君落魄黄金盡，褚令悲傷白髮新。
曾向延和隨仗入，至今殿檻夢嶙峋。
兩日寒雨作雪不成夜忽大雨遂晴
作者：陸游
朝代：宋

折木翻濤一夜風，浮雲吹盡日行空。
天公豈是真慳雪，三白留來付臘中。
兩日意殊不懌作短歌自遣
作者：陸游
朝代：宋

一月得笑纔四五，十事敗意常八九。
國中謾說無雙士，天下元無第一手。
平生愛酒恨小戶，半世爲文真弊帚。
劫灰處處吊興亡，宿草年年哭交友。
君看丈夫得意時，大冠如箕印如斗。
一朝棄去豈復論，衣破何妨露雙肘。
有時采藥二室間，亦或釣魚五湖口。
死來萬古一熟眠，安用虛名傳不朽。
兩翁歌
作者：陸游
朝代：宋

君不見塞上失馬翁，馬去安知不爲福。
又不見新豐折臂翁，臂廢身全老鄉國。
陸翁多難類兩翁，著書滿屋身愈窮。
十年力耕遇水旱，老不能耕年始豐。
人言翁窮可閔笑，霍食鶉衣天所料。
翁方自謂實幸民，對人抱膝惟清嘯。
即今群公佐明主，長劍拄頤來接武。
向非老病又不才，縱欲歸休寧見許。
兩蜀故人寄余閬中左緜題名石刻來皆二十餘年矣悵然有感
作者：陸游
朝代：宋

憶過西州樂飲時，百車載酒萬花圍。
只言身外皆餘事，豈信人間有駭機。
雪鬢巳成新夢境，緇塵空化舊征衣。
早知一笑難如此，剩判年光醉不歸。
兩雁
作者：陸游
朝代：宋

兩雁東西來，合群以南翔。
鏡湖接天台，海闊天茫茫。
冥飛遠矰弋，長路諳冰霜。
君看此氣象，豈復謀稻粱。
正爾下杜陵，已復掠瀟湘。
超遥萬里程，燕雀安能量。
兩麞
作者：陸游
朝代：宋

吾園畜兩麞，善驚未易馴。
及今纔幾時，弭耳常依人。
饑食園中草，渴飲溝澗濱。
時時輟餘糧，亦未耗吾囷。
吏或無佳政，盜賊起齊民。
孰能撫以德，坐還三代醇。
八十一吟
作者：陸游
朝代：宋

八十古云耄，吾今不啻過。
山程兩芒屩，水宿一漁蓑。
雞唱劉琨舞，牛疲甯戚歌。
春寒欺短褐，將奈此翁何。
八十三吟
作者：陸游
朝代：宋

石帆山下白頭人，八十三回見草春。
自愛安閑忘寂寞，天將强健報清貧。
枯桐已爨寧求識，弊帚當捐却自珍。
桑苧家風君勿笑，它年猶得作茶神。
八十四吟
作者：陸游
朝代：宋

八十仍逾四，遲留未告行。
筮言災退散，醫賀脈和平。
耕牧猶能力，癡頑每自驚。
所嗟經學廢，心愧濟南生。
八十四吟二首·其一
作者：陸游
朝代：宋

新歲八十四，自宜形影孤。
睡憑書擯相，愁頼酒枝梧。
兒問離騷字，僧傳本草圖。
孰言生計薄，種芋已成區。
八十四吟二首·其二
作者：陸游
朝代：宋

七十人稀到，吾過十四年。
交遊無輩行，懷抱有曾玄。
飲敵騎鯨客，行追縮地仙。
城南春事動，小蹇又翩翩。
八月一日微雨驟凉
作者：陸游
朝代：宋

流汗沾衣喘不供，孰知有此快哉風。
新凉忽覺從天下，殘暑真成掃地空。
恰轉輕雷過林塢，已吹好雨到簾櫳。
幽人病愈閑無事，剩賦歌詩樂歲豐。
八月三日驟凉有感
作者：陸游
朝代：宋

殘暑侵人畏汗霑，清秋乍見月纖纖。
自燒熟火添香獸，旋把寒泉注硯蟾。
佳客誤占螢入戶，遠書空喜鵲鳴簷。
悠然獨對清燈卧，誰念柴門老病兼。
八月九日晚賦
作者：陸游
朝代：宋

薄晚悠然下草堂，綸巾鶴氅弄秋光。
風經樹杪聲初緊，月入門扉影正方。
一世不知誰後死，四時可愛是新凉。
從今覓醉其當勉，酒似鵝兒破殼黄。
八月二十三夜夢中作
作者：陸游
朝代：宋

道士上天鶴一隻，老僧住庵雲半間。
去來盡向無心得，癡黠相除到處閑。
江山千里互明晦，魚鳥十年相往還。
高巖縹緲人不到，醉中爲子題其顔。
八月二十二日嘉州大閲
作者：陸游
朝代：宋

陌上弓刀擁寓公，水邊旌斾卷秋風。
書生又試戎衣窄，山郡新添畫角雄。
早事樞庭虚畫策，晚遊幕府愧無功。
草間鼠輩何勞磔，要挽天河洗洛嵩。
八月五日夜半起飲酒作草書數紙
作者：陸游
朝代：宋

有漏神仙有髮僧，碧幮欹枕對秋燈。
忽然起索三升酒，颯颯蛟龍入剡藤。
八月十四夜三叉市對月
作者：陸游
朝代：宋

去年看月籌邉楼，雲罅微光如玉鈎。
主人不樂客嘆息，清歌空送黄金舟。
今年看月三义市，纎雲不作良霄祟。
素娥命駕洗客愁，我亦傾杯邀共醉。
風露萬里方渺然，冰輪無轍行碧天。
盈盈耿耿意無盡，月不忍落人忘眠。
一言欲報廣寒殿，茅簷華屋均相見。
明年萬事不足論，但願月滿人常健。
八月十四日夜湖山觀月
作者：陸游
朝代：宋

長空露洗玻璃碧，紫金之盤徑三尺。
忽看擘地出人間，桂樹扶疏如淡墨。
攬衣獨立鏡湖邊，風露萬頃秋渺然。
開帆詎必入東海，騎鯨便可追飛仙。
冰壺玉瀣侵骨冷，醉看孤鸞舞清影。
夜闌歸舍人已眠，却倩天風爲吹醒。
八月四日夜夢中作
作者：陸游
朝代：宋

太華巉巉敷水長，白驢依舊繫斜陽。
山深乳洞藥爐冷，花發雲房醅甕香。
鄰叟一樽迎谷口，蠻童三髻拜溪傍。
中原俯仰成今古，物外自閑人自忙。
公安
作者：陸游
朝代：宋

地曠江天接，沙隤市井移。
避風留半日，買米待多時。
蝶冷停菰葉，鷗馴傍艣枝。
昔人勲業地，搔首嘆吾衰。
六七月之交山中凉甚
作者：陸游
朝代：宋

城市方炎熱，村墟乃爾凉。
拂窗桐葉下，繞舍稻花香。
獨鶴警秋露，雙螢明屋梁。
卧聞機婦織，感嘆夜初長。
六十吟
作者：陸游
朝代：宋

人生久矣無百年，六十七十已爲壽。
嗟予忽忽蹈此境，衰髮如蓬面枯瘦。
孤松摧折老澗壑，病馬凄凉依棧豆。
尚無籌策活目前，豈有功名付身後。
壁疏風入燈焰揺，地爐火盡寒蕭蕭。
胸中白虹吐千丈，庭樹葉空衣未纊。
六峰項里看采楊梅連日留山中
作者：陸游
朝代：宋

綠陰翳翳連山市，丹實纍纍照路隅。
未愛滿盤堆火齊，先驚探頷得驪珠。
斜簪寶髻看遊舫，細織筠籠入上都。
醉裏自矜豪氣在，欲乘風露摘千株。
六日小飲園中光景鮮妍紅梅已拆恍記在果州時偶得絕句
作者：陸游
朝代：宋

輕裘駿馬金泉路，黙數新春又九年。
風景不殊人自老，忽驚作夢到臨川。
六日雲重有雪意獨酌
作者：陸游
朝代：宋

遍遊數澤一漁舠，盡歷風霜只縕袍。
天爲念貧偏與健，人因見懶誤稱高。
地連海澨濤聲近，雲冒山椒雪意豪。
偶得名罇當痛飲，凉州那得直蒲萄。
六月一日曉賦
作者：陸游
朝代：宋

視夜明星高，蟬聲滿庭樹。
殘骸幸差健，散髮穿兩屨。
巖扉手自開，曳杖得徐步。
碧瓦浮青烟，圜荷瀉殘露。
草木無俗姿，雞犬共幽趣。
兒來問晨炊，一笑揮使去。
六月九日夜步月至朝真觀
作者：陸游
朝代：宋

朝斗真人有舊祠，追涼老子曳笻枝。
從來步月難爲客，此夕聽琴合有詩。
竹院沉沉聞漏永，玉繩耿耿看星移。
慇懃更作重來約，迨及冰輪未缺時。
六月二十五日曉出郊
作者：陸游
朝代：宋

劍南作客歲再淹，正如病翼遭𥻿黏。
短衣射虎性所樂，不耐齷齪垂車幨。
今晨偶出得一快，欣然意若脱楚鉗。
曉星已疏更磊磊，殘月欲盡猶纖纖。
雞鳴已與夜漏斷，鴉起似逐朝陽暹。
揚鞭走馬忘老憊，自笑狂疾何由砭。
六月二十六日夜夢赴季長招飲
作者：陸游
朝代：宋

少城駿馬逐春風，二十年間萬事空。
清夢都忘雙鬢改，繡筵還喜一尊同。
烏巾掩冉簪花重，羯鼓敲鏗列炬紅。
安得此歡真入眼，碧油幢擁主人翁。
六月二十四日夜分夢范至能李知幾尤延之同集江亭諸公請予賦詩記江湖之樂詩成而覺忘數字而已
作者：陸游
朝代：宋

露箬霜筠織短篷，飄然來往淡烟中。
偶經菱市尋谿友，却揀蘋汀下釣筒。
白菡萏香初過雨，紅蜻蜓弱不禁風。
吳中近事君知否，團扇家家畫放翁。
六月十七日大暑殆不可過然去伏盡秋初皆不過數日作此自遣
作者：陸游
朝代：宋

赫日炎威豈易摧，火雲壓屋正崔嵬。
嗜眠但喜蘄州簟，畏酒不禁河朔杯。
人望息肩亭午過，天方悔禍素秋來。
細思殘暑能多少，夜夜常占斗柄回。
六月十八日立秋未旦起行山園口占
作者：陸游
朝代：宋

北斗離離柄漸西，披衣出戶聽晨雞。
豈惟蒲柳先摇落，坐覺風雲已慘凄。
斷簡不妨重料理，清樽隨處可提携。
穿林莫惜衣霑露，爽徹靈臺勝寶犀。
六月十四日宿東林寺
作者：陸游
朝代：宋

看盡江湖千萬峰，不嫌雲夢芥吾胸。
戲招西塞山前月，來聽東林寺裏鐘。
遠客豈知今再到，老僧能記昔相逢。
虚窗熟睡誰驚覺，野碓無人夜自舂。
六月十四日微雨極凉
作者：陸游
朝代：宋

湖上清秋近，齋中白日長。
雲來樹收影，雨過土生香。
蓮小紅衣濕，瓜甘碧玉涼。
晚來幽興極，移榻近方塘。
六月十夜風月佳甚起坐中庭有作
作者：陸游
朝代：宋

曼膚汗雨不勝揮，夜景泠然暫解圍。
漱罷寒泉甘齒頰，夢回斜月入窗扉。
荷翻小浦孤螢度，露溼危巢倦鶴歸。
我亦馭風思遠適，岳陽樓上酹湘妃。
六月晦日作
作者：陸游
朝代：宋

長夏忽云過，徂年行且休。
川原方渴雨，草木已驚秋。
露蔓晨猶泫，風蟬莫更遒。
明窗對清鏡，世事判悠悠。
六經·其一
作者：陸游
朝代：宋

六經聖所傳，百代尊元龜。
諄諄布方冊，一字不汝欺。
抱書入家塾，自汝兒童時。
老乃幸不驗，愚哉死何悲。
六經·其二
作者：陸游
朝代：宋

秦人燔六經，非與經爲仇。
方其勇决時，亦爲子孫謀。
斂金鑄巨人，豈復畏鉏耰。
千載惡名在，尚與黄河流。
六經示兒子
作者：陸游
朝代：宋

六經如日月，萬世固長懸。
學不趨卑近，人誰非聖賢。
馬能龍作友，蜹乃甕爲天。
我老空追悔，兒無棄壯年。
六藝示子聿
作者：陸游
朝代：宋

六藝江河萬古流，吾徒鉆仰死方休。
沛然要似禹行水，卓爾孰如丁解牛。
老憊簡編猶自力，夜凉膏火漸當謀。
大門舊業微如線，賴有吾兒共此憂。
六言
作者：陸游
朝代：宋

三巴亦有何好，萬里翩然獨尋。
本意爲君說破，消磨夢境光陰。
六言二首·其一
作者：陸游
朝代：宋

滿帽秋風入剡，半帆寒日遊吳。
問子行裝何在，带間笑指葫蘆。
六言二首·其二
作者：陸游
朝代：宋

不慕生爲柱國，何須死向揚州。
但願此身無病，天台剡縣閑遊。
六言六首·其一
作者：陸游
朝代：宋

愛馬能成一癖，結髦可忘百憂。
我亦時時自笑，開編萬事俱休。
六言六首·其三
作者：陸游
朝代：宋

豪士以妾換馬，耕農賣劍買牛。
我看浮名似夢，却貪山水閑遊。
六言六首·其二
作者：陸游
朝代：宋

遇合生封萬戶，阨窮不直一錢。
此是由來事爾，正須到處欣然。
六言六首·其五
作者：陸游
朝代：宋

覓飽如籌大事，擁書似墮重圍。
誤喜敲門客至，出看啄木驚飛。
六言六首·其六
作者：陸游
朝代：宋

香烟觸簾不散，燈焰無風自搖。
獨倚蒲團寂寂，忽聞山雨蕭蕭。
六言六首·其四
作者：陸游
朝代：宋

風細飛花相逐，林深啼鳥移時。
客至旋開新茗，僧歸未拾殘棋。
六言四首·其一
作者：陸游
朝代：宋

功名正恐不免，冨貴酷非所須。
鐵馬未平邊徼，釣船且醉江湖。
六言四首·其三
作者：陸游
朝代：宋

烏有翁邊貰酒，無何鄉裏尋花。
把定東風一笑，今年别是生涯。
六言四首·其二
作者：陸游
朝代：宋

噉飯一簞不盡，結廬環堵猶寛。
常得奉祠玉局，不須草詔金鑾。
六言四首·其四
作者：陸游
朝代：宋

壯歲京華羈旅，暮年湖海清狂。
勿倚新知可樂，笑中白刃如霜。
六言雜興九首·其一
作者：陸游
朝代：宋

世界庵摩勒果，聖賢優鉢曇華。
但解折衷六藝，何須和會三家。
六言雜興九首·其七
作者：陸游
朝代：宋

瘦馬羸僮道路，清泉白石山林。
常得有衣換酒，不愁無法燒金。
六言雜興九首·其三
作者：陸游
朝代：宋

語道無如孔孟，佛莊雖似非同。
倘有一人領會，何須客滿坐中。
六言雜興九首·其九
作者：陸游
朝代：宋

熟讀大小止觀，精思內外黄庭。
直使超然有得，豈若淵源六經。
六言雜興九首·其二
作者：陸游
朝代：宋

夢裏明明周孔，胸中歷歷唐虞。
欲盡致君事業，先求養氣工夫。
六言雜興九首·其五
作者：陸游
朝代：宋

舉足加劉公腹，引手捋孫郎鬚。
士氣日趨委靡，賴有二君掃除。
六言雜興九首·其八
作者：陸游
朝代：宋

一夜雨來可怖，五更雲散無餘。
傳舍僧窗雖異，不妨隨處觀書。
六言雜興九首·其六
作者：陸游
朝代：宋

廣平作梅花賦，少陵無海棠詩。
正自一時偶爾，俗人平地生疑。
六言雜興九首·其四
作者：陸游
朝代：宋

失馬詎知非福，亡羊不妨補牢。
病裏正須周易，醉中却要離騷。
共語
作者：陸游
朝代：宋

喬嶽成塵巨海枯，欲求共語一人無。
黄金已作飛烟去，癡漢終身守藥爐。
再次前韵
作者：陸游
朝代：宋

少壯即今安在哉，輕舟訪舊莫輕回。
兒童擁岸迎舟入，婦女窺籬喜客來。
多難只成雙鬢改，流年更著暮笳催。
放懷魚鳥平生事，少住茅簷盡此杯。
再用前韵不以次
作者：陸游
朝代：宋

壯心雖迫老，吏責未妨書。
言議思公瑾，英雄陋本初。
移燈近床榻，聽雨落堦除。
回首山南戍，流年一紀餘。
再用前韵不依次
作者：陸游
朝代：宋

憶昨從戎丞相府，元瑜書檄仲宣詩。
雲屯騎士臨邊日，魚貫降戎獻捷時。
史冊誤人悲壯志，關河回首負初期。
豈知二紀身猶在，衰鬢星星老侍祠。
再賦一絕
作者：陸游
朝代：宋

江風吹雨濯征塵，百尺闌干爽氣新。
不向岳陽樓上醉，定知未可作詩人。
再賦梅花
作者：陸游
朝代：宋

老來愛酒賸狂顛，況復梅花到眼邊。
不怕幽香妨靜觀，正須疏影伴癯仙。
松筠共嘆冰霜晚，桃李從教雨露偏。
此去西湖八千里，破愁一笑得無緣。
再賦荔枝樓
作者：陸游
朝代：宋

只道文書撥不開，未妨高處獨徘徊。
山横瓦屋披雲出，水自牂牁裂地來。
暝入簾陰吹細雨，涼生樓角轉輕雷。
癡頑也擬忘鄉國，不奈城頭暮角哀。
再過龍洞閣
作者：陸游
朝代：宋

天險龍門道，霜清客子遊。
一笻緣絕壁，萬仞俯洪流。
著脚初疑夢，回頭始欲愁。
危身無補國，忠孝兩堪羞。
再題
作者：陸游
朝代：宋

柴門數頃秋，半日爲遲留。
老驥厭伏櫪，饑鷹思下韝。
野橋危欲斷，山雨落還收。
何許丹青手，端能寫此愁。
冒雨登擬峴臺觀江漲
作者：陸游
朝代：宋

雨氣分千嶂，江聲撼萬家。
雲翻一天墨，浪蹴半空花。
噴薄侵虚閣，低昻泛斷槎。
壯遊思夙昔，乘醉下三巴。
冬初出遊二首·其一
作者：陸游
朝代：宋

風聲如雨曉颼飀，萬葉丹楓滿瓦溝。
西望牛頭三十里，一枝柔櫓作閑遊。
冬初出遊二首·其二
作者：陸游
朝代：宋

蹇驢渺渺涉烟津，十里山村發興新。
青旆酒家黄葉寺，相逢俱是畫中人。
冬初至法雲
作者：陸游
朝代：宋

曉日曈曨露未乾，東中十月始微寒。
牛閑處處農功畢，米賤家家酒盞寬。
烟浦白鷗迎鼓枻，漁村紅樹入憑闌。
歸舟莫恨無人語，手把陶詩側卧看。
冬初薄霜病軀益健欣然有賦
作者：陸游
朝代：宋

古服追隨野老歡，豎裁布褐縮縫冠。
霜清頓洗肺肝熱，木落更知山澤寬。
斗酒敢言嫌魯薄，杯羹聊得學吳酸。
一貧自是書生分，忍愧看人却似難。
冬夕二首·其一
作者：陸游
朝代：宋

犬吠驚飄葉，禽喧換宿枝。
墮空霜肅肅，垂地斗離離。
野叟讀書罷，高城吹角悲。
功名渾錯料，老病却如期。
冬夕二首·其二
作者：陸游
朝代：宋

不寐起中夕，披衣增慨慷。
千金空市骨，三沐竟刳腸。
世事粗能識，吾生安用長。
布裘茆屋底，死去亦芬芳。
冬夕閑詠
作者：陸游
朝代：宋

柳眼梅鬚漏泄春，江南又見物華新。
終年幽興遺身世，半夜孤吟愴鬼神。
客有疏親俱握手，酒無賢聖總濡唇。
放翁自命君無笑，家世從來是散人。
冬夜
作者：陸游
朝代：宋

北斗挂屋角，西風驚雁群。
山寒歲云暮，人靜夜中分。
酒滴糟床雨，香生紙帳雲。
眼花書課減，舊學失鋤耘。
冬夜
作者：陸游
朝代：宋

多病睡眠少，長閑懷抱清。
昏燈照殘夢，寒漏下高城。
落月澹將沒，棲禽靜復驚。
誰言冬夜永，輾轉已窗明。
冬夜
作者：陸游
朝代：宋

悠悠孤夢伴餘酲，窗下寒燈黮闇明。
雪意欲成風正惡，漁舟忽過雁群鳴。
志衰但有徂年感，身沒應無後世名。
猶幸耄期身粗健，天公元不負書生。
冬夜
作者：陸游
朝代：宋

我生何多艱，塌地皆九折。
君恩許歸休，幸與世俗絕。
幽居鄰不覿，奚止掃車轍。
地爐清夜中，危坐燈欲滅。
開門月滿庭，皓皓如積雪。
隔溪聞鶴鳴，靈府爲澄澈。
冬夜
作者：陸游
朝代：宋

新醅引睡睡味濃，有如猩脣薦駞峰。
屏深氊暖衾裯重，鼻端雷起驚兒童。
床頭蘭釭綴玉蟲，雙瓶湯熱爐正紅。
夢回起坐夜未中，憑几困睫猶瞢瞢。
霜風凋盡玉井桐，月落翠霧棲房櫳。
一杯甖粟蠻奴供，莊周蝴蝶兩俱空。
冬夜
作者：陸游
朝代：宋

杞菊家風有自來，充饑藜糝不盈杯。
雲迷野渡一聲雁，雪暗山村千樹梅。
宴坐何妨面庵壁，長吟且復畫爐灰。
歲殘尚恨新春遠，欲挽天邊斗柄回。
冬夜
作者：陸游
朝代：宋

百錢買菅席，錦茵亦何加。
疋布縫粗裘，安用狐腋奢。
昨者南山僧，松肪寄一車。
可以照讀書，堅坐待朝霞。
顧影爲發笑，山童雙髻丫。
一掬琴高魚，聊用薦夜茶。
冬夜
作者：陸游
朝代：宋

窮巷蕭條早閉門，北窗燈火夜昏昏。
老于俗事不挂眼，愁憶故人空斷魂。
急雪打窗飛礫細，狂風卷野怒濤翻。
土床紙帳寒無寐，彊把村醅不厭渾。
冬夜
作者：陸游
朝代：宋

翩翩殘歴不滿紙，坎坎疊鼓無停撾。
香殘未消古鼎火，燈暗尚結寒缸花。
長安故人日已遠，錦江小築天之涯。
拘攣動覺吏有責，幽獨更似僧無家。
臥聞沙雁叫空濶，想見雪谷森谽谺。
起提一筆掃疋紙，入卷颯颯奔龍蛇。
冬夜
作者：陸游
朝代：宋

颼颼黄葉欲辭枝，况著霜風抵死吹。
投老難逢身健日，讀書偏愛夜長時。
孤村月白聞衣杵，破竈烟青煮芋糜。
不是用心希陋巷，爲儒自合耐寒饑。
冬夜不寐
作者：陸游
朝代：宋

老眼睡眠少，空村霜露凄。
錚錚聞叩鐵，喔喔數鳴雞。
月入知窗破，衾單幸屋低。
明晨炊米盡，吾起不容稽。
冬夜不寐至四鼓起作此詩
作者：陸游
朝代：宋

秦吴萬里車轍遍，重到故鄉如隔生。
歲晚酒邊身老大，夜闌枕畔書縱横。
殘燈無焰穴鼠出，槁葉有聲村犬行。
八十將軍能滅虜，白頭吾欲事功名。
冬夜二首·其一
作者：陸游
朝代：宋

歲晚風霜惡，將如遥夜何。
殘燈挑更暗，寒犬吠偏多。
支枕成孤詠，懷人起浩歌。
梅花不解飲，誰伴醉顔酡。
冬夜二首·其二
作者：陸游
朝代：宋

忽忽流年恨，悠悠獨夜情。
向人燈欲語，遶舍露如傾。
夢每輕千里，愁偏怯五更。
殷勤桑落酒，好爲解餘酲。
冬夜作短歌
作者：陸游
朝代：宋

饑鼠窺殘燈，寒犬踏枯葉。
小室擁燎爐，清笳下危堞。
老人素多疾，舉動常畏怯。
衣裘視寒燠，日夜自調燮。
食必按本草，下箸未嘗輒。
體安疾自去，藥石無此捷。
敢學李輕車，霸亭夜遊獵。
况如馬新息，萬里聽鳶跕。
欲求神氣住，先戒事物接。
寧爲子光瘖，不效嗇夫喋。
明晨一杯粥，趺坐橫白氎。
無魚何足道，爲爾歌長鋏。
冬夜吟
作者：陸游
朝代：宋

昨夜凝霜皎如月，碧瓦鱗鱗凍將裂。
今夜朙月却如霜，竹影横窗更清絕。
造物有意娱詩人，供與詩材次第新。
饑鴻病鶴自無寐，山窮水絕誰爲鄰。
西村梅花消息動，唧唧寒醅漸鳴瓮。
儘將醉帽插幽香，此生莫作長安夢。
冬夜對書卷有感
作者：陸游
朝代：宋

人生如夢終當覺，世事非天孰可憑。
萬卷雖多當具眼，一言惟恕可銘膺。
所聞要足敵憂患，吾道豈其無廢興。
白髮蕭蕭年八十，依然父子短檠燈。
冬夜思里中多不濟者愴然有感
作者：陸游
朝代：宋

大耋年光病日侵，久辭微祿卧山林。
雖無嘆老嗟卑語，猶有哀窮悼屈心。
力薄不能推一飯，義深常願散千金。
夜闌感慨殘燈下，皎皎孤懷帝所臨。
冬夜戲作
作者：陸游
朝代：宋

賤貧百年愁，老大萬事倦。
起家來牧民，竊語笑丞掾。
拘攣拙徵科，儉陋省遊宴。
不思返江湖，乃爾辱畿甸。
斯言中吾病，有靦在其面。
行當自劾去，暫寓等郵傳。
十月夜正長，歲事到冰霰。
膏油幸可具，更盡書一卷。
冬夜戲書三首·其一
作者：陸游
朝代：宋

東歸剡曲寄彷徉，閑日雖冬亦自長。
梅瘦有情橫淡月，雲輕無力護清霜。
長魚通印鹽花白，珍鮓披綿麴糝香。
一飽喟然還自憫，彊顔垂老食官倉。
冬夜戲書三首·其三
作者：陸游
朝代：宋

老樹霜餘已盡紅，縱橫落葉滿庭中。
一鈎澹澹西南月，萬鼓憑憑東北風。
賒酒每慚添舊券，讀書何計策新功。
蓬窗坐睡摧頹甚，隔竹敲茶賴小童。
冬夜戲書三首·其二
作者：陸游
朝代：宋

將挂衣冠彊小留，期年畢竟是歸休。
青氈獨擁欺霜夜，濁酒頻傾洗客愁。
鶴影冷翻丹井月，雁聲遥带玉關秋。
一生自笑閑中過，不爲功名也白頭。
冬夜月下作
作者：陸游
朝代：宋

造物寧能困此翁，浩歌庭下答松風。
煌煌斗柄插天北，焰焰月輪生海東。
皂纛黄旗都護府，峨冠長劍大明宮。
功名晚遂從来事，白首江湖未嘆窮。
冬夜泛舟有懷山南戎幕
作者：陸游
朝代：宋

釣船東去掠新塘，船迮篷低露篛香。
十里澄波明白石，五更殘月伴清霜。
飄飄楓葉無時下，嫋嫋菱歌盡意長。
誰信梁州當日事，鐵衣寒枕緑沉槍。
冬夜爐邊小飲
作者：陸游
朝代：宋

擁爐可使曲身直，飲酒能回槁面紅。
若使金丹真入手，飛騰亦在立談中。
冬夜獨酌
作者：陸游
朝代：宋

寒水茫茫浸月明，疏鐘杳杳带霜清。
一樽濁酒有妙理，十里荒雞非惡聲。
物外雖增新跌宕，胸中未洗舊崢嶸。
頹然坐睡蒲團穩，殘火昏燈伴五更。
冬夜聞角聲二首·其一
作者：陸游
朝代：宋

嫋嫋清笳入雪雲，白頭老守臥中軍。
自憐到死懷遺恨，不向居延塞外聞。
冬夜聞角聲二首·其二
作者：陸游
朝代：宋

憶在梁州夜雪深，落梅聲裏玉關心。
山城老去功名忤，臥對寒燈泪滿襟。
冬夜聞雁有感
作者：陸游
朝代：宋

從軍昔戍南山邊，傳烽直照東駱谷。
軍中罷戰壯士閑，細草平郊恣馳逐。
洮州駿馬金絡頭，梁州毬場日打毬。
玉杯傳酒和鹿血，女真降虜彈箜篌。
大呼拔幟思野戰，殺氣當年赤浮面。
南遊蜀道已低摧，猶據胡床飛百箭。
豈知蹭蹬還江邊，病臂不復能開弦。
夜聞雁聲起太息，來時應過桑乾磧。
冬夜聽雨戲作二首·其一
作者：陸游
朝代：宋

少年交友盡豪英，妙理時時得細評。
老去同參惟夜雨，焚香卧聽畫簷聲。
冬夜聽雨戲作二首·其二
作者：陸游
朝代：宋

繞簷點滴如琴筑，支枕幽齋聽始奇。
憶在錦城歌吹海，七年夜雨不曾知。
冬夜與溥庵主說川食戲作
作者：陸游
朝代：宋

唐安薏米白如玉，漢嘉栮脯美勝肉。
大巢初生蠶正浴，小巢漸老麥米熟。
龍鶴作羮香出釜，木魚瀹葅子盈腹。
未論索餅與饡飯，最愛紅糟并缹粥。
東来坐閱七寒暑，未嘗舉箸忘吾蜀。
何時一飽與子同，更煎土茗浮甘菊。
冬夜舟中作
作者：陸游
朝代：宋

夜榜孤舟掠岸行，村墟頻過不知名。
繞枝倦鵲寒無影，脫網奔魚遠有聲。
兩紙忽驚殘曆盡，一杯聊慰旅懷情。
還家自笑身猶健，又付生涯與短檠。
冬夜讀史有感
作者：陸游
朝代：宋

短檠膏涸夜將殘，感事懷人興未闌。
酌酒淺深須自度，圍棋成敗有傍觀。
斷粞作飯終年飽，大布裁袍稱意寬。
世上閑愁千萬斛，不教一點上眉端。
冬夜讀書
作者：陸游
朝代：宋

平生喜藏書，拱璧未爲寶。
歸来稽山下，爛漫恣探討。
六經萬世眼，守此可以老。
多聞竟何用，綺語期一掃。
幽居出户稀，衰病擁爐早。
青燈照黄卷，作意勿草草。
冬夜讀書
作者：陸游
朝代：宋

挑燈夜讀書，油涸意未已。
亦知夜既分，未忍捨之起。
人生各有好，吾癖正如此。
所求衣食足，安穩住鄉里。
茆屋三四間，充棟貯經史。
四傍設几案，坐倦時徙倚。
無聲九韶奏，有味八珍美。
寢飰籖帙間，自適以須死。
豈惟畢吾身，尚可傳兒子。
此心何時遂，感嘆歲月駛。
冬夜讀書
作者：陸游
朝代：宋

茂陵病後非平昔，瘦骨竛竮短髮疏。
紅燭悔從長夜飲，青燈喜對少年書。
聖賢親見生非晚，忿慾俱空死有餘。
破屋頺垣君勿笑，更闌弦誦滿吾廬。
冬夜讀書
作者：陸游
朝代：宋

莫笑燈檠二尺餘，老来舊學要耘鉏。
寒生點滴三更雨，喜動縱横萬卷書。
本著儒冠那免此，可因吏牘頓抛渠。
善和舊賜今猶在，剩采芸香辟蠧魚。
冬夜讀書
作者：陸游
朝代：宋

退食淡無事，一窗寛有餘。
重尋總角夢，却對短檠書。
功業雖蹉跌，光陰且破除。
更須求半偈，回向此心初。
冬夜讀書
作者：陸游
朝代：宋

霜雪紛紛滿鬢毛，凋年懷抱獨蕭騷。
房櫳夜悄孤燈暗，原野風悲萬木號。
病卧極知趨死近，老勤猶欲與書鏖。
小兒可付巾箱業，未用逢人嘆不遭。
冬夜讀書忽聞雞唱
作者：陸游
朝代：宋

齷齪常談笑老生，丈夫失意合躬耕。
天涯懷友月千里，燈下讀書雞一鳴。
事去大床空獨卧，時來豎子或成名。
春蕪何限英雄骨，白髮蕭蕭未用驚。
冬夜讀書有感
作者：陸游
朝代：宋

落葉殘蕪又一冬，老人光景易匆匆。
不論病惰耕桑業，但恨貧分學問功。
馬昔騰驤離冀北，鶴今憔悴返遼東。
六經未與秦灰冷，尚付餘年斷簡中。
冬夜讀書有感二首·其一
作者：陸游
朝代：宋

一指頭禪用不窮，一刀匕藥去凌空。
汗牛充棟成何事，堪笑迂儒錯用功。
冬夜讀書有感二首·其二
作者：陸游
朝代：宋

胸中十萬宿貔貅，皂纛黄旗志未酬。
莫笑蓬窗白頭客，時来談笑取幽州。
冬夜讀書甚樂偶作短歌
作者：陸游
朝代：宋

衰病作書祟，常恨無新功。
兔甌供茗粥，睡思一洗空。
郊居近城闉，漏鼓傳鼕鼕。
緗帙開爛漫，牙籖紛疉重。
朱黄參筆墨，照映燈花紅。
魯壁汲冡秘，天遣慰困窮。
衮衣窺藻火，宗廟聽笙鏞。
端居得至樂，生世豈不逢。
藜羮冷未啜，短褐忘嚴冬。
拜手謝造物，不須黑頭公。
冬夜讀書示子聿八首·其一
作者：陸游
朝代：宋

宦途至老無餘俸，貧悴還如筮仕初。
賴有一籌勝富貴，小兒讀遍舊藏書。
冬夜讀書示子聿八首·其七
作者：陸游
朝代：宋

讀書萬卷不謀食，脫粟在傍書在前。
要識從來會心處，曲肱飲水亦欣然。
冬夜讀書示子聿八首·其三
作者：陸游
朝代：宋

古人學問無遺力，少壯工夫老始成。
紙上得來終覺淺，絕知此事要躬行。
冬夜讀書示子聿八首·其二
作者：陸游
朝代：宋

易經獨不遭秦火，字字皆如見聖人。
汝始弱齡吾已耄，要當致力各終身。
冬夜讀書示子聿八首·其五
作者：陸游
朝代：宋

聖師雖遠有遺經，萬世猶傳舊典刑。
白首自憐心未死，夜窗風雪一燈青。
冬夜讀書示子聿八首·其八
作者：陸游
朝代：宋

世間萬事有乘除，自笑羸然七十餘。
布被藜羹緣未盡，閉門更讀數年書。
冬夜讀書示子聿八首·其六
作者：陸游
朝代：宋

殘雪初消薺滿園，糝羹珍美勝羔豚。
吾曹舌本能知此，古學工夫始可言。
冬夜讀書示子聿八首·其四
作者：陸游
朝代：宋

簡斷編殘字欲無，吾兒不負乃翁書。
絕勝鎖向朱門裏，整整牙籤飽蠹魚。
冬夜醉歸復小飲
作者：陸游
朝代：宋

野外歸來晚，空庭露氣新。
乍晴雲妬月，多病酒欺人。
倚杖行吟久，投杯起舞頻。
早梅消息動，春事漸關身。
冬夜醉解殘燈熒然起讀書至明賦詩十韵
作者：陸游
朝代：宋

冬夜厭久坐，頗幸一醉眠。
滿酌文舉尊，徑臥子敬氊。
鼻雷未及作，眼電遽瞭然。
孤燈如秋螢，喚我開陳編。
初欲限一卷，隨手紛聨翩。
歡然不知疲，忽已晨烏遷。
嗟我行六十，衰病迫殘年。
仕進今永塞，文章後誰傳。
飽食而安寢，此計定自賢。
勿學草玄翁，死爲人所憐。
冬夜題齋壁
作者：陸游
朝代：宋

髮不能勝二寸冠，天教送老向江干。
倚牆筇杖伴人瘦，縞瓦清霜爭月寒。
壯志追思良可悔，危途遍歷始知難。
一身著了餘何事，茅屋三間已太寬。
冬日
作者：陸游
朝代：宋

室中恰受一蒲團，也抵三千世界寬。
上策莫如扃戶坐，苦閑猶復取書看。
蔬青飯軟枝梧老，窗白爐新準備寒。
堪笑此翁幽獨慣，却嫌兒女話團欒。
冬日
作者：陸游
朝代：宋

幸是元無了事癡，偷閑聊復學兒嬉。
午窗弄筆臨唐帖，夜几研朱勘楚詞。
山暖已無梅可折，江清猶有蟹堪持。
舊交乖隔音塵斷，安得歌呼共一卮。
冬日
作者：陸游
朝代：宋

短景怱怱過，新寒亹亹來。
客遊聊戲耳，世事亦悠哉。
緑動連村麥，香吹到處梅。
錦城花柳窟，歸去看春回。
冬日二首·其一
作者：陸游
朝代：宋

故里躬耕後，頹齡耄及前。
開門無客至，得句有僧傳。
忽忽身如夢，迢迢日似年。
會當乘小雪，夜上剡溪船。
冬日二首·其二
作者：陸游
朝代：宋

客至惟清坐，真貧不是慳。
援琴排遣悶，合藥破除閑。
引鶴時穿屐，逢梅一破顔。
怪來寒徹骨，夜雪冒南山。
冬日出遊十韵
作者：陸游
朝代：宋

吳會寒常薄，冬深略未冰。
荒郊觀雉鬭，大澤見魚騰。
釣艇頻容借，籃輿漸可乘。
有時穿密篠，隨處倚枯藤。
金石秦遺刻，衣冠禹舊陵。
叢祠祈臘雪，小市試春燈。
問路鉏畬叟，爭橋乞供僧。
疏狂違俗久，衰疾與年增。
干祿雖知耻，懸車愧未能。
階官有微俸，醉髮任鬅鬙。
冬日園中作
作者：陸游
朝代：宋

園荒闕掃除，籬敗且枝梧。
久旱池萍死，新霜野蔓枯。
寒爐殊未議，濁酒却時酤。
飛動郊原興，饑鷹待指呼。
冬日感興十韵
作者：陸游
朝代：宋

霧雨天昏曀，陂湖地阻深。
蔽空鴉作陣，暗路棘成林。
有客風埃裏，頻年老病侵。
夢魂來二豎，相法欠三壬。
舊憤開孤劍，新愁感斷砧。
唐衢惟痛哭，莊舄正悲吟。
瘦跨秋門馬，寒生夜店衾。
但思全舊璧，敢冀訪遺簪。
樓上蒼茫眼，燈前破碎心。
長謠傾濁酒，慷慨壓層陰。
冬日排悶二首·其一
作者：陸游
朝代：宋

老欲躬耕力弗强，但應賣藥似韓康。
陳編時見古成敗，舊友不知今在亡。
已返山林遺世事，尚憑詩酒答年光。
此身自笑如稊米，加損寧能繫太倉。
冬日排悶二首·其二
作者：陸游
朝代：宋

地爐微火伴寒灰，垂野江雲暝不開。
欲睡手中書自墮，半酣窗外雪初來。
渡頭照影聞征雁，籬角吹香得早梅。
佛粥春盤俱不遠，離離斗柄欲東回。
冬日觀漁獵者
作者：陸游
朝代：宋

人間漁獵各相從，南陌東阡處處逢。
繡羽觸機餘耿介，錦鱗出網尚噞喁。
傍觀扶杖常移日，就買還家足御冬。
更待風霜都過盡，却從春野看春農。
冬日讀白集愛其貧堅志士節病長高人情之句作古風十首·其一
作者：陸游
朝代：宋

君子亦有慕，不慕要路津。
君子亦有耻，不耻賤與貧。
風俗未唐虞，詩書非一秦。
展轉不能瞑，卧聽雞唱晨。
冬日讀白集愛其貧堅志士節病長高人情之句作古風十首·其一〇
作者：陸游
朝代：宋

卜日家祭竈，牲肥酒香清。
分胙雖薄少，要是鄰里情。
眾起壽主人，一觥瀲灧傾。
氣衰易成醉，睡覺窗已明。
冬日讀白集愛其貧堅志士節病長高人情之句作古風十首·其七
作者：陸游
朝代：宋

郊居四十年，草木日夜長。
喬松已偃蓋，稚松出蓁莽。
儒生學仁義，敢廢自培養。
鬰鬰棟梁姿，拔地當百丈。
冬日讀白集愛其貧堅志士節病長高人情之句作古風十首·其三
作者：陸游
朝代：宋

漢禍始外戚，唐亂基宦寺。
小人計已私，頗復指他事。
公卿恬駭機，關河入危涕。
草茅豈無人，死抱經世志。
冬日讀白集愛其貧堅志士節病長高人情之句作古風十首·其九
作者：陸游
朝代：宋

鏡湖有隱者，莫知何許人。
出與風月遊，居與猿鳥鄰。
似生結繩代，或是葛天民。
我欲往從之，烟波浩無津。
冬日讀白集愛其貧堅志士節病長高人情之句作古風十首·其二
作者：陸游
朝代：宋

天下不難一，孰能凝使堅。
自古功已成，或散如飛烟。
惟唐用房魏，規模三百年。
至今河潼路，過者猶泫然。
冬日讀白集愛其貧堅志士節病長高人情之句作古風十首·其五
作者：陸游
朝代：宋

勁風東北來，茆屋吹欲裂。
出門有奇觀，湖上千峰雪。
日高炊未具，歲晚衣百結。
士豈無一長，所要全大節。
冬日讀白集愛其貧堅志士節病長高人情之句作古風十首·其八
作者：陸游
朝代：宋

仕如柳柳州，箋奏典儀曹。
君恩篤始終，賜骸老東皋。
歷觀親黨間，如我亦已遭。
世世當斂退，里門不須高。
冬日讀白集愛其貧堅志士節病長高人情之句作古風十首·其六
作者：陸游
朝代：宋

吾常慕昔人，石介與王令。
挑燈讀其文，奮起失衰病。
吾徒宗六經，崇雅必放鄭。
人眾何足云，少忍待天定。
冬日讀白集愛其貧堅志士節病長高人情之句作古風十首·其四
作者：陸游
朝代：宋

成童入鄉校，所願爲善士。
富貴本邂逅，不遇亦已矣。
生輕名義重，固守當以死。
堂堂七尺軀，勿使污青史。
冬日齋中即事六首·其一
作者：陸游
朝代：宋

讀書雖所樂，置之固亦佳。
燒香袖手坐，自足紓幽懷。
我生本從人，豈願終不諧。
其如定命何，生死一茆齋。
冬日齋中即事六首·其三
作者：陸游
朝代：宋

夙興人尚默，衆鳥相語言。
小語豈不可，何至爾啾喧。
吾獨擁燎爐，宿火有餘溫。
澹然以自適，喧寂何足論。
冬日齋中即事六首·其二
作者：陸游
朝代：宋

一帚常在傍，有暇即掃地。
既省課童奴，亦以平血氣。
按摩與導引，雖善亦多事。
不如掃地法，延年直差易。
冬日齋中即事六首·其五
作者：陸游
朝代：宋

我老苦寂寥，誰與娛晨暮。
狸奴共茵席，鹿麑隨杖屨。
歲薄食無餘，恨使鳥雀去。
安得粟滿囷，作粥餽行路。
冬日齋中即事六首·其六
作者：陸游
朝代：宋

東園二畝地，重重作藩籬。
我豈婦女哉，避客門不窺。
要當盡徹去，來往無它歧。
飯罷忌久坐，時須曳筇枝。
冬日齋中即事六首·其四
作者：陸游
朝代：宋

詰朝澹無營，百事付童子。
拂我架上書，注我硯中水。
覓睡不復成，取衣乃徐起。
卒歲如一朝，底處著慍喜。
冬晚山房書事二首·其一
作者：陸游
朝代：宋

山澤何妨老太平，巉巉骨相本来清。
月明滿地看梅影，露下隔溪聞鶴聲。
未辨藥苗逢客問，欲酬琴價約僧評。
胡奴仁祖今俱絕，且學湘纍拾菊英。
冬晚山房書事二首·其二
作者：陸游
朝代：宋

屏迹山村病日增，烏皮几穏得閑凭。
凍雲傍水封梅蕚，嫩日烘窗釋硯冰。
歲盡光陰饒衮衮，身閑醉夢且騰騰。
蠻童采藥歸来晚，客至從嗔喚不譍。
冬晴
作者：陸游
朝代：宋

吳中霜雪晚，初冬正佳時。
丹楓未辭林，黄菊猶殘枝。
鳴雁過長空，纖鱗泳清池。
氣和未重裘，臨水照鬚眉。
悠然據石坐，亦復出門嬉。
野老荷鉏至，一笑成幽期。
冬晴
作者：陸游
朝代：宋

歲暮常年雪正豪，今年暄暖減綈袍。
春回山圃梅爭發，睡足茆簷日已高。
倉庾家家儲舊穀，笙歌店店賣新醪。
太平氣象方如許，寄語殘胡早遁逃。
冬晴日得閑遊偶作
作者：陸游
朝代：宋

不用清歌素與蠻，閑愁已自解連環。
閏年春近梅差早，澤國風和雪尚慳。
詩思長橋蹇驢上，棋聲流水古松間。
牋天有事君知否，正乞柴荆到死閑。
冬晴稍理舊學有感于懷
作者：陸游
朝代：宋

天公元不吝光陰，付與書生遂本心。
老已爲民猶學問，向雖作吏半山林。
百年斷稿傳三世，一日晴窗抵萬金。
努力更思恢道術，酒杯雖把不須深。
冬晴與子坦子聿遊湖上六首·其一
作者：陸游
朝代：宋

湖邊細靄弄霏微，柳下人家晝掩扉。
乘暖冬耕無遠近，小舟日晚載犁歸。
冬晴與子坦子聿遊湖上六首·其三
作者：陸游
朝代：宋

道邊白水如牛湩，知是山泉一脈來。
會挈風爐并石鼎，桃枝竹裏試茶杯。
冬晴與子坦子聿遊湖上六首·其二
作者：陸游
朝代：宋

村南村北紡車鳴，打豆家家趁快晴。
過盡水邊牛迹路，嶺頭猿鳥伴閑行。
冬晴與子坦子聿遊湖上六首·其五
作者：陸游
朝代：宋

老僧八十無童子，禮佛看經總不能。
雙手丫叉出迎客，自稱六十六年僧。
冬晴與子坦子聿遊湖上六首·其六
作者：陸游
朝代：宋

一榼無時可醉吟，一藤隨處得幽尋。
先須挽取銀河水，凈洗人間塵霧心。
冬晴與子坦子聿遊湖上六首·其四
作者：陸游
朝代：宋

海山山下百餘家，垣屋參差一带斜。
我欲往尋疑路斷，試沿流水覓桃花。
冬晴行園中二首·其一
作者：陸游
朝代：宋

冬溫光景如春妍，暮年强健勝壯年。
手推園門拂石坐，豈暇爲客思無氈。
殘蕪未死更鬰鬰，晚菊欲槁猶鮮鮮。
閑愁正得酒彈壓，此夕預知當熟眠。
冬晴行園中二首·其二
作者：陸游
朝代：宋

桔槔灌蔬固已非，竹筧澆花宜見譏。
杏繁梅瘦種性別，一氣生殺均天機。
細推物理孰不爾，摶風未可嘲卑飛。
君其置之且共酌，白酒方熟黄雞肥。
冬晴閑步東村由故塘還舍作二首·其一
作者：陸游
朝代：宋

故園三徑可婆娑，遇興遵塗負杖歌。
霜重天寒山色淡，草枯野曠獵徒多。
解刀尚可謀黄犢，揮帖無由致白鵝。
自計長閑何所恨，一生心事在烟波。
冬晴閑步東村由故塘還舍作二首·其二
作者：陸游
朝代：宋

紅藤拄杖獨相羊，路遶東村小嶺傍。
水落枯萍黏蟹椵，雲間寒日上魚梁。
洛陽二頃言良是，光範三書計本狂。
曆盡危機識天意，要令閑健返耕桑。
冬暖
作者：陸游
朝代：宋

今年歲暮無風雪，塵土肺肝生客熱。
經旬止酒臥空齋，吴蠏秦酥不容設。
日憂疾疫被齊民，更畏螟蝗殘宿麥。
濃霜薄霰不可得，太息何時見三白。
老夫壯氣横九州，坐想提兵西海頭。
萬騎吹笳行雪野，玉花亂點黑貂裘。
冬暖園中萱草蓊然海棠亦著花可愛作路浚井皆近事也
作者：陸游
朝代：宋

暖景變嚴冬，誰知造化功。
少留萱草綠，探借海棠紅。
築路橫塘北，疏泉小嶺東。
欣然得佳處，忘却歲將窮。
冬暖頗有春意追憶成都昔遊悵然有作
作者：陸游
朝代：宋

濯錦江邊罨畫樓，金鞭曾護犢車遊。
紛紛萬事反乎覆，落落一身淹此留。
刻燭賦詩空入夢，傾家釀酒不供愁。
探春歌吹應如昨，亦有朋儕記我不。
冬暮
作者：陸游
朝代：宋

曉角昏鐘爲底忙，豈容老子更禁當。
乘除富貴惟身健，補貼光陰有夜長。
臨水小軒初見月，滿庭殘葉不禁霜。
巴江尺素合時到，剩著新詩寄斷腸。
冬曉
作者：陸游
朝代：宋

恩免宵興趁曉班，養慵終覺愧吾顔。
浮名半世虛催老，高卧何時復得閑。
兩岸夕陽漁浦市，數峰寒靄沃洲山。
扁舟來往無窮樂，此事天公豈所慳。
冬朝
作者：陸游
朝代：宋

風入園林徹夜鳴，曉看黄葉與階平。
篝爐火著衣初暖，爨釜薪乾粥已成。
潔己工夫先盥頮，正心事業始冠纓。
聖賢雖遠詩書在，殊勝鄰翁擊磬聲。
冬至
作者：陸游
朝代：宋

歲月難禁節物催，天涯回首意悲哀。
十年人向三巴老，一夜陽從九地來。
上馬出門愁斂版，還家留客强傳杯。
探春漫道江梅早，盤裏酥花又鬭開。
冬至
作者：陸游
朝代：宋

老遇陽生海上村，川雲漠漠雨昏昏。
鄰家祭徹初分胙，賀客泥深不到門。
萬卷縱橫忘歲月，百年行止付乾坤。
明朝晴霽猶堪出，南陌東阡共一樽。
冬至夜坐作短歌
作者：陸游
朝代：宋

一陽萌生從此日，老人堅坐午達夕。
渾渾上泝河流黄，赫赫內視神珠赤。
愛如嬰兒未離乳，危若遊絲裊千尺。
君不見宣房塞河百萬人，一旦橫流由蟻隙。
冬至後一日書
作者：陸游
朝代：宋

霜霰新冬後，年齡大耋時。
功名久無夢，文字略存詩。
丘壟歸何憾，琴書付有兒。
癡人癡到底，更欲數期頤。
凌雲醉歸作
作者：陸游
朝代：宋

峨嵋月入平羌水，嘆息吾行俄至此。
謫仙一去五百年，至今醉魂呼不起。
玻瓈春滿琉璃鍾，宦情苦薄酒興濃。
飲如長鯨渴赴海，詩成放筆千觴空。
十年看盡人間事，更覺麴生偏有味。
君不見蒲萄一斗換得西涼州，不如將軍告身供一醉。
凍坐
作者：陸游
朝代：宋

湖海凄凉地，風霜慘淡天。
吾其去道近，無酒亦陶然。
出城
作者：陸游
朝代：宋

病鶴寒彌瘦，孤松老不枯。
非關畏軒冕，本自樂江湖。
古錦添詩句，羸驂入畫圖。
兒孫候門久，喚取倒殘壺。
出城
作者：陸游
朝代：宋

羈枕不成寐，羸驂曉出城。
驛門深閉草，苑樹密藏鶯。
老病安閑散，疏慵負聖明。
津亭凝望久，惟是待潮平。
出城
作者：陸游
朝代：宋

翩翻烏帽出林坰，掠面風微酒半醒。
戍火難尋玉關夢，衣塵空愧草堂靈。
天晴山雪明城郭，水漲江流近驛亭。
客鬢不如堤上柳，數枝春動又青青。
出城至呂公亭按視修堤
作者：陸游
朝代：宋

翠靄横山澹日昇，孤亭聊借曲欄憑。
霜威漸重江初縮，農事方休役可興。
重阜護城高歴歴，千夫在野築登登。
寓公僅踵前人迹，伐石西山恨未能。
出塞四首借用秦少遊韵·其一
作者：陸游
朝代：宋

北伐下遼碣，西征取伊凉。
壯士凱歌歸，豈復賦國殤。
連頸俘女真，貸死遣牧羊。
犬豕何足讎，汝自承餘殃。
出塞四首借用秦少遊韵·其三
作者：陸游
朝代：宋

符離既班師，北討意頗闌。
志士雖有懷，開說常苦艱。
諸將初北首，易水秋風寒。
黄旗馳捷奏，雪夜奪榆關。
出塞四首借用秦少遊韵·其二
作者：陸游
朝代：宋

煌煌藝祖業，土宇盡九州。
當時王會圖，豈數汝黄頭。
今茲縛纛下，狀若觳觫牛。
萬里獻太社，裨將皆通侯。
出塞四首借用秦少遊韵·其四
作者：陸游
朝代：宋

小醜盜中原，異事古未有。
爾來閭左起，似是天假手。
頭顱滿沙場，餘胾飼豬狗。
天網本不疏，貸汝亦已久。
出塞曲
作者：陸游
朝代：宋

佩刀一刺山爲開，壯士大呼城爲摧。
三軍甲馬不知数，但見動地銀山來。
長戈逐虎祁連北，馬前曵來血丹臆。
却回射雁鴨緑江，箭飛雁起連雲黑。
清泉茂草下程時，野帳牛酒争淋漓。
不學京都貴公子，唾壺麈尾事兒嬉。
出塞曲
作者：陸游
朝代：宋

北風吹急雪，夜半埋氊廬。
將軍八千騎，萬里逐單于。
漢家如天臣萬邦，歡呼動地單于降。
鈴聲南来金閃鑠，赦書已報經沙漠。
出塞曲
作者：陸游
朝代：宋

千騎爲一隊，萬騎爲一軍。
朝踐狼山雪，暮宿榆關雲。
將軍羽箭不虛發，直到祁連無雁群。
隆隆春雷收陣鼓，蜿蜿驚蛇射生弩。
落蕃遺民立道邊，白髮如霜泪如雨。
褫魄胡兒作窮鼠，競裹頭顱不敢語。
陣前乞降馬前舞，檄書夜入黄龍府。
出山
作者：陸游
朝代：宋

出山似與高人别，回首時時一悵然。
它日再來緣要熟，遍題名姓緑巖邊。
出朝天門繚長堤至劉侍郎廟由小西門歸
作者：陸游
朝代：宋

曉從北郭過西城，十里沙堤似席平。
澹日向人供帽影，微風傍馬助鞭聲。
歡情寂寂隨年減，俗事紛紛逐日生。
到處每求佳水竹，晚途牢落念歸耕。
出東城並江而歸
作者：陸游
朝代：宋

上車容假寐，出郭當閑遊。
遠笛臨風起，高帆到岸收。
人歸花市路，客醉酒家樓。
徑就東窗卧，孤燈欲話愁。
出湧金門
作者：陸游
朝代：宋

出湧金門一黯然，初來猶是紹興前。
都人百萬今誰在，惟有西湖似昔年。
出縣
作者：陸游
朝代：宋

匆匆簿領不堪論，出宿聊寬久客魂。
稻壟牛行泥活活，野塘橋壞雨昏昏。
槿籬護藥纔通徑，竹筧分泉自遍村。
歸計未成留亦好，愁腸不用遶吳門。
出蜀十九年故交零落殆盡慨然有作
作者：陸游
朝代：宋

西遊邂逅得諸君，落筆千言酒百分。
聚散亦知元有數，死生豈料不相聞。
平羌空憶吟江月，小益何由度棧雲。
一事與君聊自慰，兒曹或可付斯文。
出行湖山間雜賦四首·其一
作者：陸游
朝代：宋

老入新年健，春逢小雨晴。
偶因尋酒去，又作繞村行。
塘水蒼鵝戲，郊原黄犢鳴。
閑身有樂事，倚杖看農耕。
出行湖山間雜賦四首·其三
作者：陸游
朝代：宋

徑繞茶岡北，橋連芡浦東。
蟲鎪烏桕葉，露溼豨薟叢。
燒地春蕪綠，漁扉夕照紅。
君恩那可報，惟是祝年豐。
出行湖山間雜賦四首·其二
作者：陸游
朝代：宋

新釀學鵝黄，幽花作蜜香。
客邀閑即去，病起醉何傷。
野寺無晨粥，村伶有夜場。
吾心靜如水，隨事答年光。
出行湖山間雜賦四首·其四
作者：陸游
朝代：宋

魚市樵風口，茶村穀雨前。
柳邊烟掩苒，堤上草芊眠。
墓掃鴉銜肉，人歸鷺導船。
東風吹短髮，得句爲誰妍。
出謁晚歸
作者：陸游
朝代：宋

萬卷縱橫眼欲盲，偶隨尺一起柴荆。
淵魚脫水知難悔，野鶴乘車只自驚。
苑路落梅輕有態，御溝流水細無聲。
紅塵朝暮何時了，促駕歸來洗破觥。
出越城遊
作者：陸游
朝代：宋

出郊聊曠目，小艇受樵風。
烟柳淺深綠，水花顛倒紅。
秋光無遠近，晚興信西東。
欲訪幽人宿，高旛古木中。
出近村晚歸二首·其一
作者：陸游
朝代：宋

松枝代如意，綀布製單衣。
出每沾晨露，歸當送夕暉。
野花當路發，沙鳥背人飛。
到舍燈初上，茅簷聞踏機。
出近村晚歸二首·其二
作者：陸游
朝代：宋

苦雨秋將晚，羈愁酒易醺。
百年終腐骨，萬事盡浮雲。
果熟多猿嗛，林疏過鹿群。
亦思書觸目，老懶不成文。
出近村歸偶作
作者：陸游
朝代：宋

朝騎小蹇涉烟村，擁路爭看八十身。
似我猶爲一好漢，問君曾見幾閑人。
楊梅線紫開園晚，蓴菜絲長入市新。
莫笑堅頑推不倒，天教日日享常珍。
出遊
作者：陸游
朝代：宋

僧院軒窗酒市樓，過門自入不須留。
恰來竹下尋棋局，又向沙邊上釣舟。
詩放不能諧律呂，書狂猶足走蛟虯。
秦碑禹窆風烟外，一吊興亡萬古愁。
出遊
作者：陸游
朝代：宋

儘道衰翁嬾，乘閑亦出門。
修琴來竹院，采藥宿山村。
雪路鳴長耳，烟堤駕獨轅。
殘年常自在，何以報君恩。
出遊
作者：陸游
朝代：宋

八月石帆秋，聊爲汗漫遊。
本因尋友去，却爲看山留。
小草題僧壁，長吟上驛樓。
月能從劇飲，天可寄閑愁。
高下評泉品，縱橫記酒籌。
花開遇門入，水長信船流。
骯髒人雖棄，脂韋我自羞。
此心君不信，試往問沙鷗。
出遊
作者：陸游
朝代：宋

舉世誰能伴我閑，出游隨處一開顔。
繫船扛鼎將軍廟，秣蹇流觴內史山。
小市况經摇落後，高城回望莽蒼間。
歸來燈火湖塘晚，指點柴門未上關。
出遊
作者：陸游
朝代：宋

莫笑衰殘百不能，一枝筇杖捷飛騰。
山空野火焚秦篆，日澹烟蕪遍禹陵。
小浦漲潮迎釣艇，疏鐘出谷送行僧。
踟躕不覺歸途晚，村落人家已上燈。
出遊
作者：陸游
朝代：宋

萬里崎嶇蜀道歸，荆州非復壯遊時。
行吟自怪詩情减，坐睡人驚酒量衰。
卷地風號雲夢澤，黏天草映伏波祠。
一枝藤杖平生事，擊鼓開帆未恨遲。
出遊不果
作者：陸游
朝代：宋

天柱峰前水亂流，石棋渡口葉飛秋。
青鞋已是前身事，縱有籃輿亦懶遊。
出遊二首·其一
作者：陸游
朝代：宋

來往人間不計年，一枝筇竹雪垂肩。
掃除身外閑名利，師友書中古聖賢。
支遁山前饒石水，葛洪井畔慘風烟。
小癡大黠君無笑，買斷秋光不用錢。
出遊二首·其一
作者：陸游
朝代：宋

社近頻逢雨，春深却喜晴。
畬烟傍山起，神鼓隔林鳴。
客駐觀農饁，兒歸遺母羹。
豐年多樂事，何以報時平。
出遊二首·其一
作者：陸游
朝代：宋

采藥今朝偶出遊，溪邊小立喚漁舟。
未須著句悲揺落，嫩日和風不似秋。
出遊二首·其二
作者：陸游
朝代：宋

朝行躡屩穿幽谷，暮返褰裳涉亂流。
提起短笻成一笑，毎煩上座爲分憂。
出遊二首·其二
作者：陸游
朝代：宋

綠樹魚鹽市，青蕪雉兔場。
采桑村女集，入學幼童忙。
戶賽祈蠶願，家藏問孝章。
村坊多美酒，爛醉答年光。
出遊二首·其二
作者：陸游
朝代：宋

行路迢迢入谷斜，繫驢來憩野人家。
山童負擔賣紅果，村女緣籬采碧花。
篝火就炊朝甑飯，汲泉自煮午甌茶。
閑遊本自無程數，邂逅何妨一笑譁。
出遊五首·其一
作者：陸游
朝代：宋

一樽隨處可開顔，此事深疑造物慳。
地可登臨多恨遠，身常强健又須閑。
山圍小市烟初斂，霜著橫林葉半殷。
徙倚闌干君勿厭，日斜猶及棹舟還。
出遊五首·其三
作者：陸游
朝代：宋

山有籃輿步有舟，放翁身健得閑遊。
羊牛點點日將夕，蒲柳蕭蕭天正秋。
細徑僧歸雲外寺，疏燈人語酒家樓。
歸途更愛湖橋月，獨倚闌干爲小留。
出遊五首·其二
作者：陸游
朝代：宋

漁村酒市本無期，小蹇扁舟信所之。
丹葉滿林霜落後，紫萍黏塊水枯時。
山林閑寂歸雖早，齒髮衰殘病已遲。
努力及時謀自適，錦囊多貯暮秋詩。
出遊五首·其五
作者：陸游
朝代：宋

禹窆胥濤中路分，畫橈衝破一川雲。
柯橋僧閣凌空起，梅市漁歌带月聞。
蟹束寒蒲大盈尺，鱸穿細柳重兼斤。
酒家報我新醅熟，且撥閑愁寄一欣。
出遊五首·其四
作者：陸游
朝代：宋

霜氣蕭條木葉黄，佳時病起意差强。
雲烟古寺聞僧梵，燈火長橋見戲場。
一枕清風幽夢斷，數匙旅飯野蔬香。
道邊莫笑衰殘甚，獨往山林興未央。
出遊四首·其一
作者：陸游
朝代：宋

九日陰薶一日晴，此行處處是丹青。
斷雲零落江郊路，壽木輪囷古驛亭。
饁婦微行望耕壟，漁歌相和起烟汀。
拔山意氣今何在，猶有遺祠可乞靈。
出遊四首·其三
作者：陸游
朝代：宋

吳地清明未減寒，梨花初動杏花殘。
平沙漫漫人爭渡，微雨蕭蕭客跨鞍。
野寺吹螺作春會，山郵糴米具朝餐。
已開九帙吾何覬，時說金丹强自寬。
出遊四首·其二
作者：陸游
朝代：宋

近過父老遠尋僧，病起經行力漸增。
織室蹋機鳴軋軋，稻陂潴水筑登登。
淺深村落時分徑，高下川原自作層。
薄暮到家還熟睡，隔林鐘鼓報晨興。
出遊四首·其四
作者：陸游
朝代：宋

東阡南陌適逢晴，小蹇輕裝短作程。
白水滿陂秧馬躍，綠陰繞舍緯車鳴。
過村小婦憑牆看，入寺高人攬裓迎。
剩倩東風吹柳絮，放翁詩到此時成。
出遊所至皆欣然相迎口占示之
作者：陸游
朝代：宋

寓館兼山澤，行裝半雨晴。
隨宜分藥物，投老惜人情。
邂逅成新識，殷勤講舊盟。
農家尤可念，迎勞輟春耕。
出遊暮歸
作者：陸游
朝代：宋

東行西行日暮歸，川雲漠漠雨霏霏。
蝗餘場上禾收薄，酒貴街頭客醉稀。
買犢躬耕空自力，灼龜占歲又成非。
稚孫索飯殊關抱，憐汝何時得瓠肥。
出遊暮歸戲作
作者：陸游
朝代：宋

終年兀兀復騰騰，眼看朱門幾廢興。
造物偶容窮不死，眾人共養老無能。
逢山自有閑遊侶，入寺寧無淡話僧。
莫道歸來却岑寂，小兒同守短檠燈。
出遊歸卧得雜詩八首·其一
作者：陸游
朝代：宋

江天缺月西南落，村路寒鷄一再鳴。
自笑此身羈旅慣，野橋孤店每關情。
出遊歸卧得雜詩八首·其七
作者：陸游
朝代：宋

薺花如雪滿中庭，乍出芭蕉一寸青。
老子掩關常謝客，短蓑鋤菜伴園丁。
出遊歸卧得雜詩八首·其三
作者：陸游
朝代：宋

眼明未了觀山債，力在猶能涉水行。
莫笑軒然誇老健，身存終勝得浮名。
出遊歸卧得雜詩八首·其二
作者：陸游
朝代：宋

江村何處小茅茨，紅杏青蒲雨過時。
半幅生綃大年畫，一聯新句少游詩。
出遊歸卧得雜詩八首·其五
作者：陸游
朝代：宋

兒扶行飯出柴扉，傴僂方嗟氣力微。
道側偶逢耘麥叟，倚鋤閑話兩忘歸。
出遊歸卧得雜詩八首·其八
作者：陸游
朝代：宋

晚交數子多才傑，誰肯頻來寂寞鄉。
但寄好詩三四幅，絕勝共笑億千場。
出遊歸卧得雜詩八首·其六
作者：陸游
朝代：宋

久讀僊經學養形，未容便應少微星。
一枝新鍛金雅觜，更向名山斸茯苓。
出遊歸卧得雜詩八首·其四
作者：陸游
朝代：宋

壯歲經春在醉鄉，老來數酌不禁當。
正須獨倚蒲團坐，領略明窗半篆香。
出遊歸鞍上口占
作者：陸游
朝代：宋

渺渺烟波飛槳去，迢迢桑野策驢還。
寄懷楚水吳山外，得意唐詩晉帖間。
每惜好春如我老，誰能長日伴人閑。
世間自是無兼得，勛業元非造物慳。
出遊至僧舍及逆旅戲贈絕句二首·其一
作者：陸游
朝代：宋

山僧邂逅即情親，野叟留連語更真。
淡淡論交端有味，一彈指頃百年身。
出遊至僧舍及逆旅戲贈絕句二首·其二
作者：陸游
朝代：宋

飯炊適熟如延客，犬喜來迎似到家。
雨滴茅簷草烟溼，不妨笑語暫喧譁。
出遊遇雨而返二首·其一
作者：陸游
朝代：宋

柴門方出雨霏霏，未到湖邊促駕歸。
深炷爐香掩屏卧，誰知不爲溼春衣。
出遊遇雨而返二首·其二
作者：陸游
朝代：宋

荒山前頭野水邊，東行西行不自憐。
天公豈亦哀老子，風雨留教終日眠。
出都
作者：陸游
朝代：宋

重入修門甫歲餘，又攜琴劍返江湖。
乾坤浩浩何由報，犬馬區區正自愚。
緣熟且爲蓮社客，伻來喜對草堂圖。
西廂屋了吾真足，高枕看雲一事無。
出門與鄰人笑談久之戲作四首·其一
作者：陸游
朝代：宋

少時已嘆少歡娛，衰病經旬一笑無。
今日出門逢父老，欣然隨眾强盧胡。
出門與鄰人笑談久之戲作四首·其三
作者：陸游
朝代：宋

菽水欣欣每盡歡，仁賢不必襲衣冠。
出門邂逅移時語，未害龜堂取友端。
出門與鄰人笑談久之戲作四首·其二
作者：陸游
朝代：宋

暮靄昏昏半掩扉，偶逢鄰叟荷鉏歸。
且令閑說鄉村事，莫問渠言是與非。
出門與鄰人笑談久之戲作四首·其四
作者：陸游
朝代：宋

屋角時聞黄犢鳴，相逢但可說春耕。
一言誤及城中事，議罰應須便酌觥。
分韵作梅花詩得東字
作者：陸游
朝代：宋

淺寒籬落清霜後，疏影池塘淡月中。
北客同春俱稅駕，南枝與我兩飄蓬。
從來遇酒千鍾少，此外評花四海空。
惟恨廣平風味減，坐看徐庾擅江東。
刈穫後書事二首·其一
作者：陸游
朝代：宋

鄰里西成例少蘇，貧家生業得徐圖。
雖非五鼎豈無食，未辦複褌猶著襦。
牢彘漸肥堪奉祭，耕牛已買不求租。
却思流落天涯日，要是家居勝道途。
刈穫後書事二首·其二
作者：陸游
朝代：宋

耄歲誰知困不蘇，每虞黠鬼笑狂圖。
陶公老去但濁酒，管老歸來惟白襦。
不逐兒童覓兼味，且隨鄰曲了殘租。
細思自有欣然處，高謝人間九折途。
初入西州境述懷
作者：陸游
朝代：宋

我無飛仙術，御氣周八極。
寸步常依人，艱哉萬里役。
自行劍關南，大道平如席。
日高徐駕車，薄暮亦兩驛。
及兹山愈遠，原野若加闢。
茂樹冬不凋，寒花晚猶拆。
昔我卜遠遊，至蜀龜輒食。
弛裝有定處，嗚呼豈人力。
頗傳岷山下，清淑無癘疫。
士風尚豪舉，意氣喜遠客。
薪米家可求，借書亦易得。
思吳雖不忘，所願少休息。
吾聞右達人，雅志在山澤。
豈無及物心，但恨俗褊迫。
攬德雖成留，引去常勇決。
駭機滿人間，著脚無上策。
初冬
作者：陸游
朝代：宋

初冬常憶宴梁州，百炬如椽滿畫樓。
三十七年猶未死，茅簷霜冷一燈幽。
初冬
作者：陸游
朝代：宋

已罷彈冠欲挂冠，一庵天遣養衰殘。
雨荒園菊枝枝瘦，霜染江楓葉葉丹。
羮釡带鱗烹白小，蓬門和蔓繫黄團。
夕陽更動閑遊興，十月吳中未苦寒。
初冬
作者：陸游
朝代：宋

平生詩句領流光，絕愛初冬萬瓦霜。
楓葉欲殘看愈好，梅花未動意先香。
暮年自適何妨退，短景無營亦自長。
况有小兒同此趣，一窗相對弄朱黄。
初冬
作者：陸游
朝代：宋

志士逢秋已自傷，老人况復惜年光。
正看溪碓舂粳滑，又見山坡下麥忙。
桐落井床多槁葉，菊殘衫袂尚餘香。
讀書有課真當勉，剩貯明膏伴夜長。
初冬
作者：陸游
朝代：宋

老客人間百事慵，樂哉閉戶過今冬。
朝爐獸炭騰紅焰，夜榻蠻氈擁紫茸。
猬刺坼蓬新栗熟，鵝雛弄色凍醅濃。
題詩正自消閑日，本不爭先萬戶封。
初冬
作者：陸游
朝代：宋

鉏犂滿野及冬耕，時聽兒童叱犢聲。
逐客固宜安散地，閑民何幸樂昇平。
雪花漫漫蕎將熟，綠葉離離薺可烹。
飯飽身閑書有課，西窗来趁夕陽明。
初冬二首·其一
作者：陸游
朝代：宋

落葉紛紛十月時，今年霜比去年遲。
山猿引子飲幽澗，野鵲結巢爭墮枝。
嶺北片雲生峭絕，橋東殘水漾淪漪。
病衰自怪詩情盡，造物撩人乃爾奇。
初冬二首·其二
作者：陸游
朝代：宋

落葉窗前已作堆，地爐微火撥殘灰。
夢中無祟敗蔬圃，飯後有歌誇芋魁。
裊裊清笳催日晚，蕭蕭新雁带寒來。
更寬十日可閑出，會挈一壺尋早梅。
初冬出扁門歸湖上
作者：陸游
朝代：宋

桑柘枝空葉作堆，斜陽更著角聲催。
雲歸玉笥茫茫去，水下蘭亭曲曲来。
稻壟受犂寒欲遍，漁船入市晚爭回。
貂裘破弊霜風冷，愁對青燈撥瓮醅。
初冬夜宴
作者：陸游
朝代：宋

絲管紛紛燭滿堂，梟盧擲罷夜飛觴。
帷犀風定歌雲暖，香獸烟濃漏箭長。
泛菊已成前日夢，探梅又續去年狂。
醉歸自笑摧頽甚，冷逼貂裘怯曉霜。
初冬從父老飲村酒有作
作者：陸游
朝代：宋

父老招呼共一觴，歲猶中熟有餘糧。
蕎花漫漫渾如雪，豆莢離離未著霜。
山路獵歸收兔網，水濵農隙架魚梁。
醉看四海何曾窄，且復相扶醉夕陽。
初冬感懷二首·其一
作者：陸游
朝代：宋

落葉掃還積，斷鴻飛更鳴。
羸軀得霜健，老眼向書明。
水瘦河聲壯，萁枯馬力生。
竟爲農父死，白首負功名。
初冬感懷二首·其二
作者：陸游
朝代：宋

庭蕪失故綠，園樹染新丹。
病思閑支枕，詩情獨倚闌。
带移頻覺瘦，貂弊不禁寒。
惟有牆陰薺，離離又滿盤。
初冬掃東山之麓置數石於喬松巨竹間以眺西山甚自適也
作者：陸游
朝代：宋

護霜天氣半晴陰，小嶺蒼寒蘚徑深。
翠靄欲成孤鳳舞，青松先作老龍吟。
漁歌浦口生高興，騎吹邊頭負壮心。
兒報東村早梅發，杖藜與汝共幽尋。
初冬暄甚
作者：陸游
朝代：宋

吳中十月雪霜慳，風景暄妍葉未殷。
杲日還看浴東海，薄雲不解冒南山。
蛙鳴閤閤荒池曲，蠅出營營食案間。
安得玄冥正時令，紅爐綠酒一開顔。
初冬有感二首·其一
作者：陸游
朝代：宋

衰髮蕭蕭滿鏡絲，情懷非復似平時。
風霜十月流年感，砧杵三更游子悲。
閩嶠故人消息惡，蜀江遺老素書遲。
一簞豆飯休嫌薄，賦分羈窮合自知。
初冬有感二首·其二
作者：陸游
朝代：宋

峨冠本願致唐虞，白首那知墮腐儒。
碌碌不成千載事，駸駸又見一年徂。
無僧解輟齋厨米，有吏頻徵瘦地租。
要信此翁頑到底，只持一笑了窮途。
初冬步至東村
作者：陸游
朝代：宋

八月風吹粳稻香，九月蕎熟天始霜。
男耕女饁常滿野，宿麥覆塊皆蒼蒼。
豐年比屋喜迎客，花底何曾酒杯迮。
家人但覓浩歌聲，不在東阡在南陌。
初冬絕句二首·其一
作者：陸游
朝代：宋

鱸肥菰脆調羹美，蕎熟油新作餅香。
自古達人輕富貴，例緣鄉味憶還鄉。
初冬絕句二首·其二
作者：陸游
朝代：宋

道途冬暖衣裘省，村落年豐鼓吹喧。
下麥種蕎無曠土，壓桑接果有新園。
初冬至近村
作者：陸游
朝代：宋

南國霜常晚，初冬葉始紅。
曠懷牛屋下，美睡雨聲中。
沮水憶浮馬，嶓山思射熊。
何由効唐將，八十下遼東。
初冬野興
作者：陸游
朝代：宋

關北關南霜露寒，瀼東瀼西山谷盤。
簟紋細細吹殘水，黿背時時出小灘。
衰髮病來無復緑，寸心老去尚如丹。
逆胡未滅時多事，却爲無才得少安。
初冬雜詠八首·其一
作者：陸游
朝代：宋

重陽已過二十日，殘菊纔存三四枝。
對酒插花君勿笑，從來不解入時宜。
初冬雜詠八首·其七
作者：陸游
朝代：宋

夜窗父子共煎茶，一點青燈冷結花。
村落盜清無犬吠，園林月上有啼鴉。
初冬雜詠八首·其三
作者：陸游
朝代：宋

兒時愛書百事廢，飯冷胾乾呼不來。
一生被誤終未醒，老作蠹魚吁可哀。
初冬雜詠八首·其二
作者：陸游
朝代：宋

古壽書來言得婿，東陽人到報生孫。
一家三處俱强健，且撥閑愁近酒尊。
初冬雜詠八首·其五
作者：陸游
朝代：宋

書生本欲輩莘渭，蹭蹬乃去爲詩人。
囊中略有七千首，不負百年風月身。
初冬雜詠八首·其八
作者：陸游
朝代：宋

老去胸中百事真，同遊無復白頭新。
鵲從熟後頻分食，鹿漸馴來不避人。
初冬雜詠八首·其六
作者：陸游
朝代：宋

俗緣已斷寧容續，幽事雖多不厭增。
折簡迎醫看病鹿，舂粳炊飯供遊僧。
初冬雜詠八首·其四
作者：陸游
朝代：宋

微風蹙水靴文浪，薄日烘雲卵色天。
但恨世間閑客少，江湖底處欠漁船。
初冬雜題六首·其一
作者：陸游
朝代：宋

勛業文章意已闌，暮年不足是看山。
江南寺寺樓堪倚，安得身如杜牧閑。
初冬雜題六首·其三
作者：陸游
朝代：宋

風横雲低雨脚斜，一枝柔櫓暮咿啞。
昏昏醉臥知何處，推起船篷忽到家。
初冬雜題六首·其二
作者：陸游
朝代：宋

暮嫌風雨作新寒，一樹青楓已半丹。
身在范寛圖畫裏，小樓西角剩憑闌。
初冬雜題六首·其五
作者：陸游
朝代：宋

荒郊寒雨晚凄凄，四壁穿頹旋補泥。
物我元須各安穩，自苫牛屋織雞棲。
初冬雜題六首·其六
作者：陸游
朝代：宋

風雨聲豪入夢中，不知身世寄孤蓬。
狐裘氊帽如龍馬，天漢西南小益東。
初冬雜題六首·其四
作者：陸游
朝代：宋

五斗安能解醉酲，瞢騰睡眼怯窗明。
策勛賴有春芽在，臥聽山童轉磑聲。
初冬風雨驟寒作短歌
作者：陸游
朝代：宋

東園日淡雲容薄，綸巾朝暮闌干角。
北風動地萬木號，不料一寒如此惡。
豈惟半夜雨打窗，便恐朙朝雪平壑。
綠酒雖漓亦復醉，皁貂己弊猶堪著。
所嗟此身老益窮，蹭蹬無功上麟閣。
久從漁艇寄江湖，坐看烟塵暗幽朔。
萬鞭枯胔憤未平，纛下老酋何足縛。
要及今年墮指寒，夜擁雕戈度窮漠。
初到榮州
作者：陸游
朝代：宋

亂山缺處城楼呀，雙旗蕭蕭晚吹笳。
烟深緑桂臨絕壑，霜落殘瀬鳴寒沙。
廢臺已無隐士嘯，遺宅上有高人家。
鈴齋下榻約僧話，松陰枕石放吏衙。
杯羹最珍慈竹筍，缾水自養山薑花。
地爐堆獸熾石炭，瓦鼎號蚓煎秋茶。
少年遠逰無百里，一饑能使行天涯。
豈惟慣見蓬婆雪，直恐遂泛星河槎。
故巢肻作兒女戀，異境會向鄉閭誇。
一杯徑醉幘自墜，燈下髮影看鬖髿。
初到荆州
作者：陸游
朝代：宋

萬里泛仙槎，歸來鬢未華。
蕭蕭沙市雨，淡淡渚宮花。
斷岸添新漲，高城咽晚笳。
船窗一樽酒，半醉落烏紗。
初到蜀州寄成都諸友
作者：陸游
朝代：宋

流落天涯鬢欲絲，年來用短始能奇。
無材藉作長閑地，有懣留爲劇飲資。
萬里不通京洛夢，一春最負牡丹時。
襞牋報與諸公道，罨畫亭邊第一詩。
初到行在
作者：陸游
朝代：宋

六十之年又四年，也騎瘦馬趁朝天。
首陽柱下孰工拙，從事督郵俱聖賢。
筆墨有時閑作戯，功名到底是無緣。
都城處處園林好，不許山翁醉放顛。
初報嘉陽除官還東湖有期喜而有作
作者：陸游
朝代：宋

塞上經秋幾醉醒，羈愁減盡鬢邊青。
烽傳八詔登樓看，歌奏三巴忍泪聽。
好語忽聞還印綬，歸心先已繞林坰。
呼兒結束從今日，鵲語燈花故有靈。
初夏
作者：陸游
朝代：宋

已作梅黄雨，猶餘麥秀寒。
穿林紅練带，拔地碧琅玕。
酒向愁邊薄，衣從病後寛。
所欣消渴減，乳酪正甘酸。
初夏
作者：陸游
朝代：宋

已過浣花天，行開解粽筵。
店沽浮臘酒，步檥載秧船。
古俗交情久，豐年樂事偏。
出波蓴菜滑，上市鮆魚鮮。
僧閣梅山麓，漁扉禹廟壖。
丹青不可畫，得句一欣然。
初夏
作者：陸游
朝代：宋

淡靄輕颸入夏初，一窗新綠鳥相呼。
出門易倦常歸卧，著句難工但自娛。
花徑蝶閑無墮蕊，酒樓人散有空壚。
閩川茶籠猶霑及，肺渴朝來頓欲蘇。
初夏
作者：陸游
朝代：宋

白白飺筒美，青青米果新。
衰遲重時節，薄少遍鄉鄰。
梅市花成幄，蘭亭草作茵。
極知歡意盡，强起伴遊人。
初夏
作者：陸游
朝代：宋

百葉盆榴照眼明，桐陰初密暑猶清。
深深簾幕度香縷，寂寂房櫳聞燕聲。
細煆詩聨憑棐几，靜思棋劫對楸枰。
浣花光景應如昨，回首西州一愴情。
初夏
作者：陸游
朝代：宋

筍生遮狹徑，溪漲入疏籬。
漸及分秧候，還當煮繭時。
雨昏雞共懶，米盡鼠同饑。
村巷無來客，清羸只自知。
初夏
作者：陸游
朝代：宋

雨足移秧後，風和剝繭初。
昏昏時就枕，貿貿却尋書。
晚步身須杖，晨興髮廢梳。
滿城車馬客，誰復問何如。
初夏
作者：陸游
朝代：宋

麥秀微寒後，梅黄細雨前。
湖灘初集鷺，堤柳未鳴蟬。
琴带輕陰潤，巾因小醉偏。
晚來幽興極，又上釣魚船。
初夏二首·其一
作者：陸游
朝代：宋

床有蒲團坐負牆，室無童子自燒香。
人圖作佛雖堪笑，我愛逃禪亦太狂。
櫻筍久忘晨入省，蓴鱸猶喜老還鄉。
汗青未絕茶經筆，那暇投文吊戰場。
初夏二首·其一
作者：陸游
朝代：宋

新綠陰中燕子飛，數家烟火自相依。
童誇犢健浮溪過，婦閔蠶饑負葉歸。
地暖小畦花汞長，泥融幽徑藥苗肥。
却居樂事何堪數，一醉旗亭又典衣。
初夏二首·其二
作者：陸游
朝代：宋

梅子生仁已带酸，楝花墮地尚微寒。
室無長物惟空榻，頭不加巾但小冠。
蠶簇倚牆絲盎起，稻秧經雨水陂寬。
郊原清潤身差健，剩欲閑遊一跨鞍。
初夏二首·其二
作者：陸游
朝代：宋

江鄉初夏暑猶輕，霽日園林有晚鶑。
聊置尊罍師北海，盡除屏障學東平。
綠槐露溼單衣爽，紅藥風翻病眼明。
每感流年成絕嘆，白頭自笑未忘情。
初夏出遊
作者：陸游
朝代：宋

去去衝朝霧，行行弄夕霏。
移秧晴竭作，坐社醉扶歸。
細草迷行徑，殘花點釣磯。
牸牛將犢過，雄雉挾雌飛。
野寺烟鐘遠，村墟績火微。
諸孫殊可念，相喚候柴扉。
初夏出遊三首·其一
作者：陸游
朝代：宋

早緣疏拙遂歸耕，晚爲沉綿得養生。
藥鑱釣竿緣已熟，海村山市眼偏明。
安西萬里人何在，廣武千年恨未平。
但使蓮峰歸路穩，亦無閑手揖公卿。
初夏出遊三首·其三
作者：陸游
朝代：宋

泥黦㯶鞋雨墊巾，閑遊又送一年春。
長歌聊對聖賢酒，羸病極知朝暮人。
廢堞荒郊閑吊古，朱櫻青杏正嘗新。
桃源自愛山川美，未必當時是避秦。
初夏出遊三首·其二
作者：陸游
朝代：宋

平生與世曠周旋，惟有清遊意獨便。
小竈炊菰山市口，束芻秣蹇海雲邊。
春融恨欠舒長日，秋爽已悲摇落天。
首夏清和真妙語，爲君誦此一欣然。
初夏北窗二首·其一
作者：陸游
朝代：宋

作墨無聲紫玉池，年光又入放翁詩。
風和柳岸吹綿後，雨足瓜畦引蔓時。
病酒相如無奈渴，清言叔寶不勝羸。
此生豈復功名事，付與城頭畫角悲。
初夏北窗二首·其二
作者：陸游
朝代：宋

水際柴荆晝不開，卧聽微雨雜輕雷。
春蠶滿箔眠初起，社燕爭巢去復來。
海檜屈蟠依怪石，山榴零落點蒼苔。
一樽及此風光美，車下長坡底用推。
初夏十首·其一
作者：陸游
朝代：宋

紛紛紅紫已成塵，布穀聲中夏令新。
夾路桑麻行不盡，始知身是太平人。
初夏十首·其一〇
作者：陸游
朝代：宋

老翁賣卜古城隅，兼寫宜蠶保麥符。
日日得錢惟買酒，不愁醉倒有兒扶。
初夏十首·其七
作者：陸游
朝代：宋

賜食金盤出寶閨，玄熊掌映紫駝蹄。
侯家但詫承恩澤，豈識山厨苦荬齏。
初夏十首·其三
作者：陸游
朝代：宋

稻未分秧麥已秋，豚蹄不用祝甌窶。
老翁七十猶彊健，沒膝春泥夜叱牛。
初夏十首·其九
作者：陸游
朝代：宋

渺渺荒陂古埭東，柳姑小廟柳陰中。
放翁老憊扶藜杖，也逐鄉人禱歲豐。
初夏十首·其二
作者：陸游
朝代：宋

翦韭腌齏粟作漿，新炊麥飯滿村香。
先生醉後騎黄犢，北陌東阡看戲場。
初夏十首·其五
作者：陸游
朝代：宋

槐柳成陰雨洗塵，櫻桃乳酪併嘗新。
古來江左多佳句，夏淺勝春最可人。
初夏十首·其八
作者：陸游
朝代：宋

隋家古寺郡西南，寺廢殘僧只二三。
藜藿滿庭塵闇佛，時聞鐃鼓賽春蠶。
初夏十首·其六
作者：陸游
朝代：宋

杜鵑血盡啼未歇，蝴蝶夢殘心更狂。
我自人間少情者，老來十倍惜年光。
初夏十首·其四
作者：陸游
朝代：宋

買得新船疾似飛，蠶饑遥望采桑歸。
越羅蜀錦吾何用，且備豳人卒歲衣。
初夏即事
作者：陸游
朝代：宋

夏景遽如許，先從草木知。
朱櫻連蒂剪，紅藥带花移。
病起單衣怯，身閑晝漏遲。
空齋無長事，簾影看參差。
初夏同桑甥世昌過鄰家
作者：陸游
朝代：宋

空谷舊生涯，蕭條只自嗟。
妻饞嗔護筍，兒病失澆花。
赤米老能飽，濁醪貧可賖。
徴科幸差簡，扶杖過鄰家。
初夏喜事
作者：陸游
朝代：宋

箕潁元非爭奪場，瀟湘自古水雲鄉。
采茶歌裏春光老，煮繭香中夏景長。
斂版早知遊宦惡，署門晚悟世情常。
茹芝却粒雖無術，散髮猶當效楚狂。
初夏夜賦
作者：陸游
朝代：宋

好景入新夏，幽人臥弊廬。
廊腰得風遠，樹罅見星疏。
門掩鴉棲後，鐘鳴月上初。
青燈尚堪近，起了讀殘書。
初夏山中
作者：陸游
朝代：宋

又報東皇促駕歸，醉中闕賦送春詩。
佛缾是處見紅藥，僧榻有時聞子規。
野客欵門聊倒屣，谿潭照影一軒眉。
年光佳處惟初夏，兒女紛紛詎得知。
初夏幽居偶題四首·其一
作者：陸游
朝代：宋

放逐還家一老翁，癡頑自笑更誰同。
倚欄風月黄昏後，携杖園林綠潤中。
泳水小魚依藻荇，覓巢輕燕拂簾櫳。
此身要豈堅牢物，莫遣須臾酒盞空。
初夏幽居偶題四首·其三
作者：陸游
朝代：宋

昔如轉戰墮重圍，今幸鶱翔脫駭機。
曉樹好風鶯獨語，夜窗細雨燕相依。
安居不恨蝸廬迮，得食寧論鶴料微。
更喜暮年彊健在，又看刀尺製縑衣。
初夏幽居偶題四首·其二
作者：陸游
朝代：宋

展盡高槐日漸長，了無蜂蝶爲花忙。
青梅旋摘宜鹽白，煮酒初嘗带臘香。
林下光陰無一事，水邊窗戶有餘凉。
應門不用辭衰疾，車馬何由到野堂。
初夏幽居偶題四首·其四
作者：陸游
朝代：宋

朱櫻羊酪喜新嘗，碧井桐陰轉午凉。
書几得晴宜試墨，衣篝因潤稱熏香。
枯龜自覺支床穩，老馬安能試草長。
半世學騷終不近，空餘清夢上沅湘。
初夏幽居四首·其一
作者：陸游
朝代：宋

日長巷陌曬絲香，雨霽郊原割麥忙。
小擔過門嘗冷粉，微風解籜看新篁。
傍籬鄰婦收魚笱，叩戶村醫送藥方。
欲到湖邊還懶動，悠然扶杖立斜陽。
初夏幽居四首·其三
作者：陸游
朝代：宋

野草幽花無歇時，一窗終日對東籬。
病猶獨醉雖堪笑，老未全衰亦自奇。
古紙硬黄臨晉帖，矮箋勻碧錄唐詩。
箇中疑是忘憂處，問著山翁却不知。
初夏幽居四首·其二
作者：陸游
朝代：宋

虛堂一幅接䍦巾，竹樹森疏夏令新。
瓶竭重招麴道士，床空新聘竹夫人。
寒龜不食猶能壽，弊帚何施亦自珍。
枕簟北窗寧有厭，小山終日對嶙峋。
初夏幽居四首·其四
作者：陸游
朝代：宋

東園梅熟杏初丹，老子披襟每不冠。
古硯坡陀麝煤綠，小山葱蒨石盆寒。
移床剩欲眠松塢，鼓枻還思泊蓼灘。
未用絲毫辨差等，黄塵終勝客長安。
初夏幽居雜賦七首·其一
作者：陸游
朝代：宋

雨霽逢初夏，胡床蔭綠槐。
半酣方嵬峨，假寐忽咍臺。
小穗閑簪麥，微酸細嚼梅。
衰翁不禁老，更著物華催。
初夏幽居雜賦七首·其七
作者：陸游
朝代：宋

修名寧復冀，餘日苦無多。
已嘆堂堂去，將如寂寂何。
編籬護香草，埋盎貯清波。
兒戲君無笑，相從且浩歌。
初夏幽居雜賦七首·其三
作者：陸游
朝代：宋

水際閑將鶴，林間獨擁琴。
披叢采香草，映樹看珍禽。
正使居無屋，猶勝突不黔。
過春差覺健，處處得幽尋。
初夏幽居雜賦七首·其二
作者：陸游
朝代：宋

過盡一春雨，園林氣少和。
偶然扶楖栗，復爾坐盤陀。
小草數行字，殘花一曲歌。
公卿非傲汝，無奈愛閑何。
初夏幽居雜賦七首·其五
作者：陸游
朝代：宋

曲曲羊腸徑，疏疏麂眼籬。
渴蜂窺硯水，狂蝶入書帷。
一枕輕安夢，數聯蕭散詩。
餘生已過足，不必到期頤。
初夏幽居雜賦七首·其六
作者：陸游
朝代：宋

闢地剪蓬蒿，何曾嘆作勞。
藥名尋本草，蘭族驗離騷。
北澗穿籬過，南山出屋高。
回頭看富貴，何啻一秋毫。
初夏幽居雜賦七首·其四
作者：陸游
朝代：宋

籬落魚池北，房櫳道院東。
水紋藤坐榻，山字素屏風。
采藥松岡近，投竿荻浦通。
悠然搔短髮，心事寄冥鴻。
初夏懷故山
作者：陸游
朝代：宋

鏡湖四月正清和，白塔紅橋小艇過。
梅雨晴時插秧鼓，蘋風生處采菱歌。
沉迷簿領吟哦少，淹泊蠻荒感慨多。
誰謂吾廬六千里，眼中歴歴見漁蓑。
初夏新晴
作者：陸游
朝代：宋

曲徑泥新晚照明，小軒纔受一床横。
翩翩乳燕穿簾影，蔌蔌新篁解籜聲。
藥物屏除知病減，夢魂安穏覺心平。
深居不恨無來客，時有山禽自贊名。
初夏晝眠
作者：陸游
朝代：宋

好景逢初夏，閑身得晝眠。
書橫竹架上，冠墮素屏前。
葱蒨小山桂，潺湲幽竇泉。
危巢出乳燕，高樹集新蟬。
强健關天命，逍遥近地仙。
晚窗思茗飲，自取雪芽煎。
初夏書感
作者：陸游
朝代：宋

春與人俱老，花隨夢已空。
遊蜂黏落蕊，輕燕接飛蟲。
桑悴知蠶起，牲肥賽麥豐。
爲農當自力，相戒勿匆匆。
初夏燕堂睡起
作者：陸游
朝代：宋

歌鳯平生類楚狂，山城遲暮得深藏。
洗春雨過清陰合，掠水風生綠藻涼。
晨几硯凹涵墨色，午窗杯面聚茶香。
功名到手渾閑事，此興他年未易忘。
初夏行平水道中
作者：陸游
朝代：宋

老去人間樂事稀，一年容易又春歸。
市橋壓擔蓴絲滑，村店堆盤豆莢肥。
傍水風林鶯語語，滿原烟草蝶飛飛。
郊行已覺侵微暑，小立桐陰換夾衣。
初夏遇休日園中閑賦
作者：陸游
朝代：宋

青山圍女牆，細草滿毬場。
虚簷揺水影，曲檻吹蘋香。
房櫳寂無人，雙燕說曉涼。
賜休無公事，蕭散寄一床。
久苦吏役拘，更知閑味長。
桑空繭綴簇，陂滿稻吐秧。
良時動人懷，東望一慨慷。
寧當戀微祿，如鼠死太倉。
初夏遊凌氏小園
作者：陸游
朝代：宋

水滿池塘葉滿枝，曲廊危榭愜幽期。
風和海燕分泥處，日永吳蠶上簇時。
閑理阮咸尋舊譜，細傾白墮賦新詩。
從来夏淺勝春日，兒女紛紛豈得知。
初夏道中
作者：陸游
朝代：宋

桑間葚熟麥齊腰，鶯語惺惺野雉驕。
日薄人家晒蠶子，雨餘山客買魚苗。
豐年隨處俱堪樂，行路終然不自聊。
獨喜此身強健在，又揺團扇著絺蕉。
初夏郊行
作者：陸游
朝代：宋

小硯孤吟恐作愁，長堤曳杖且閑逰。
破雲山踴千螺翠，經雨波涵一鏡秋。
粔籹青紅村步市，闌干高下寺家樓。
去年此日君知否，十丈京塵沒馬頭。
初夏野興三首·其一
作者：陸游
朝代：宋

得意烟霞不諱窮，一庵聊寄寂寥中。
山從樹杪參差見，水過花陰曲折通。
閑倚胡床遡新月，時停團扇受微風。
元知夢境無真實，不待邯鄲覺後空。
初夏野興三首·其三
作者：陸游
朝代：宋

扇墮巾欹午夢回，鳴鳩又喚雨絲來。
數行褚帖臨窗學，一卷陶詩傍枕開。
糠火就林煨苦筍，密罌沉井漬青梅。
艾人行復巍然出，老大難堪節物催。
初夏野興三首·其二
作者：陸游
朝代：宋

披衣清曉倚闌干，龜屋裁成二寸冠。
盆檜雨餘抽嫩綠，研池風過起微瀾。
愛書自笑心常在，去死懸知日尚寬。
回視前修似無愧，不教一字入長安。
初夏閑居八首·其一
作者：陸游
朝代：宋

雲液初篘小甕香，風漪乍展北窗凉。
巢乾燕乳蟲供哺，花過蜂閑蜜滿房。
閉戶不知春已去，鈔書但覺日方長。
所嗟詩思年來減，虛負奚奴古錦囊。
初夏閑居八首·其七
作者：陸游
朝代：宋

水邊茆屋兩三間，野叟幽人日往還。
兩卷硬黄書老子，數峰破墨畫廬山。
功名會上元須福，生死津頭正要頑。
試說龜堂得力處，向來何啻半生閑。
初夏閑居八首·其三
作者：陸游
朝代：宋

松棚黯黯接虛堂，掃地燒香旋置床。
密葉留花供淺酌，斷雲障日作微凉。
高城薄暮聞吹角，小市豐年有戲埸。
白首史官閑盡歲，祇將搜句答流光。
初夏閑居八首·其二
作者：陸游
朝代：宋

川雲漠漠雨冥冥，濁酒閑傾不滿瓶。
蠶簇尚寒憂繭薄，稻陂初滿喜秧青。
王師護塞方屯甲，親詔憂民已放丁。
病起自憐猶健在，不須求應少微星。
初夏閑居八首·其五
作者：陸游
朝代：宋

啜茗清風兩腋生，西齋雅具愜幽情。
熏衣過後篝爐冷，展卷終時懶架橫。
巢燕何曾擇貧富，鳴鳩元不爲陰晴。
但能與物俱無著，小草新詩取次成。
初夏閑居八首·其八
作者：陸游
朝代：宋

煮酒青梅次第嘗，啼鶯乳燕占年光。
蠶收戶戶繅絲白，麥熟村村搗麨香。
民有袴襦知歲樂，亭無桴鼓喜時康。
未嘗一事橫胸次，但曲吾肱夢自長。
初夏閑居八首·其六
作者：陸游
朝代：宋

野水楓林久寄家，慣將枯淡作生涯。
小樓有月聽吹笛，深院無風看磑茶。
靜岸葛巾穿薈蔚，閑拖筇杖入谽谺。
平居每與兒孫說，切勿人前一語誇。
初夏閑居八首·其四
作者：陸游
朝代：宋

城上朱旗夏令初，溪頭綠水蘸菰蒲。
花貪結子無遺萼，燕接飛蟲正哺雛。
簫鼓賽蠶人盡醉，陂塘移稻客相呼。
長安青蓋金羈馬，也有農家此樂無。
初夏閑居即事
作者：陸游
朝代：宋

門巷蕭蕭日正長，方床曲几傲羲皇。
輕風忽起楊花閙，清露初晞藥草香。
對奕兩奩飛黑白，讎書千卷雜朱黄。
穿簾語燕能從我，分爾湖邊一夏涼。
初夏閑步村落間
作者：陸游
朝代：宋

薄雲韜日不成晴，野水通池漸欲平。
綠葉忽低知鳥立，青萍微動覺魚行。
醉遊放蕩初何適，睡起逍遥未易名。
忽遇湖邊隱君子，相携一笑慰餘生。
初夏雜興五首·其一
作者：陸游
朝代：宋

隠趣與誰論，深居湖上村。
避蘭寧改路，惜筍不開園。
庭草饒生意，溪沙記漲痕。
愁來時淺酌，隨事有鷄豚。
初夏雜興五首·其三
作者：陸游
朝代：宋

咄咄無窮事，騰騰暫寓身。
月生知改朔，花盡覺經春。
市鬨朝沽酒，巫歌夜樂神。
興來隨衆出，一笑不妨新。
初夏雜興五首·其二
作者：陸游
朝代：宋

避寂諸緣息，安貧百慮寬。
懶如常抱疾，退似本無官。
皎潔鶴翎扇，嵯峨龜屋冠。
何勞問唐舉，徹屋是清寒。
初夏雜興五首·其五
作者：陸游
朝代：宋

倦甚惟思睡，閑來却要行。
疏泉入幽圃，映樹覘流鶑。
藥品從僧問，琴材就客評。
轉頭還一日，正爾送餘生。
初夏雜興五首·其四
作者：陸游
朝代：宋

移花得微雨，晒藥遇新晴。
悶裏家書到，貧時糴價平。
身方抱沉疾，天乃相餘生。
莫恨村醪薄，燈前與細傾。
初夏雜興六首·其一
作者：陸游
朝代：宋

老子今朝不用扶，雨凉百病一時蘇。
扇題杜牧故園賦，屏對王維初雪圖。
把釣溪頭蹋湍瀨，煎茶林下置風爐。
箇中莫謂無同賞，逋客能從折簡呼。
初夏雜興六首·其三
作者：陸游
朝代：宋

自斷殘年莫問天，吾儕何處不隨緣。
家貧却得身差健，夜短何妨晝熟眠。
未歷名山采靈藥，且從同社樂豐年。
賣絲糶麥償逋負，猶有餘錢買釣船。
初夏雜興六首·其二
作者：陸游
朝代：宋

巾脫冠欹八尺床，竹陰槐影有餘凉。
隨風花墮殘棋上，引睡書拋倦枕傍。
水長沙鷗向人熟，雨餘巢燕哺雛忙。
尚嫌未愜幽情在，又喚漁舟渡野塘。
初夏雜興六首·其五
作者：陸游
朝代：宋

趁雨東園去荷鋤，歸庵却展讀殘書。
幸能胸著雲夢澤，何恨家無擔石儲。
水泛時須借篷艇，山行亦或命巾車。
懶心惟怕遊城市，非向交親故作疏。
初夏雜興六首·其六
作者：陸游
朝代：宋

終日頹然蠹簡中，門前烟水浩無窮。
百年等是一枯冢，四海應無兩放翁。
栗玉長枝挑苦筍，胭脂小把翦防風。
地偏日永閑無事，擬著珍蔬譜一通。
初夏雜興六首·其四
作者：陸游
朝代：宋

繆算狂言悔莫追，杜門省事不妨奇。
欹傾淡墨詩成後，縹緲烏巾浴出時。
筇杖閑行穿密篠，繩床移坐照清漪。
眼邊好景真須惜，漸近浮生結局時。
初夏雜詠五首·其一
作者：陸游
朝代：宋

揮袖謝人間，一窗如海寬。
鹿麛爲老伴，松屑當朝餐。
自悟達生理，儘容非意干。
却嫌孤寂甚，支竈學燒丹。